text:
Saggitorde Fransi/Pular: Konguɗi e Sagaraaji Hiisa e Tasakuyee (Lexique francais/Pular des mathématiques et des sciences de la vie)
Gila nde dillere guurtingol ɗemngal Pulaar/Fulfulde e winndude kam e ƴellitde kala fannu ganndal he nder maggal, fuɗɗii e kitaale jawtuɗe ɗee, subaka kala mo Allah addi aɗa yiya walla nanaa deftere walla wallifo heso yaltungo he ɗemngal Pular. Saggitorde Fransi/Pular: Konguɗi e Sagaraaji Hiisa e Tasakuyee (Lexique francais/Pular des mathématiques et des sciences de la vie) ko deftere nde Galle muulngo l’Harmattan yaltini gila 2018, nde lemminooɓe defte pulaar ɓeyditortoo he defterɗi mum en, teeŋti noon e ɓeen yiɗɓe gannde Hiisiwe ( mathématiques).
He wiyde Mo Kuletee: “Leyɗeele ƴeestatooɗe (fayde he ɓamtaare) ɗe ngonaa hiirnaangeyankooje (occidentaux) ɗee kolliirii daliilaaji laaɓɗi wonnde tuugnaade he ɗemɗe mum en e pine mum en ngam ummin’de dillere (mouvement) fayde he ƴellitaare ko huunde nde ene gasa won’de.”
Mbele en keddoto he huwtoraade ɗemngal Farayse ngam janngude walla en njanngirat ɗemɗe ngenndiije? Ko laaɓnde bayɗe hono no ɗee nii addani Mo Kuletee fuɗɗaade winndude he neeniwal mum Pular/Pulaar/Fulfulde.
Mo Kuletee, mo innde mum tigirigi ko Mammadu Agiibu Soh, ko joom seedanfaagu toowngu (diplôme en lettres modernes) mo o dañi he hitaande 2004 to Duɗal Jaaɓihaaɗtirde Gamal Abdel Nasser Conakry. Ko he ndeen hitaande 2004, kadi o wiy o fuɗɗii wallifaande binndanɗe he ɗemngal ngenndiwal, caggal nde o timmini jaŋde makko to Duɗal Jaaɓihaaɗtirde. Miijitaade e wallifaade he ɗemngal mum no ɗum wayi weeɓde ni bettiimo sanne. Ɗuum jolni e hoore makko miijooji e laaɓnde keewɗe. “Mbele maa ñalawma aroy mi daroo miɗo janngina coñce tawa ko he ɗemngal pular? Mbele maa ñalawa aroy mi yaha duɗal ngam janngoyde ganndal (science) tawa ko he ɗemngal Pular?” Mammadu Agiibu wiy o jaabti hoore makko wonnde sikke alaa ɗuum ko huunde waawnde won’de kono ko maa mbinnden kadi piren binndanɗe e gannde jooma en ɗemɗe binndaaɗe ɗee he ɗemngal men pular. Ko ɗuum waɗi gila oon tuma o fuɗɗii daranaade winndude he neeniwal makko Pular. Ndee ɗoo deftere ko piindi ngaal pellital e oon himme waɗtude Pular ɗemngal paggorngal ganndal e binndirngal kala miijo e fannu ganndal.
Si oon tigi no faalaa soodude ndee deftere ko yo yahu ɗoo: l’Harmattan


c: text/html

text:
Ko e ooɗoo talaata 21 desammbar 2010, Alfaa Konnde fiilaa Hooreejo leydi Gine. Kanko woni hooreejo gadano garduɗo e laamu woote laaɓɗe, walla mbiyen keptinaaɗe.
Alfaa ɓooyii luulndaade laamuuji Gine. Seeku Tuure ñaawiino mo warngo, soki mo. Kenal demminaare uurkal Demokaraasi to Gine, certukal e Mbooy gulɗo guttoowo Koddiwaar hannde o.
Ko e ooɗoo talaata 21 desammbar 2010, Alfaa Konnde fiilaa Hooreejo leydi Gine. Kanko woni hooreejo gadano garduɗo e laamu woote laaɓɗe, walla mbiyen keptinaaɗe.
Alfaa ɓooyii luulndaade laamuuji Gine. Seeku Tuure ñaawiino mo warngo, soki mo. Kenal demminaare uurkal Demokaraasi to Gine, certukal e Mbooy gulɗo guttoowo Koddiwaar hannde o.
Hooreeɓe leyɗe Afrik keewɗe tawtoraama piilngal makko, ko wayi no Abdullaay Wad mo Senegaal, walla Aamadu Tumaani Tuure mo Mali walla Aali Bonngoo mo Gabon.
Won jaayndiyanke gooto wiyi : « So tawii Gine dañii oo fartaŋŋe belɗo mo yaakoranooka ko Alla e yimɓe tato e ko ɓuri teeŋtude ». Sekubaa Konaate, Seneraal mo wujjaa laamu, ɗowirɗo daawal lommbere ngal no haanirta nii, yuɓɓini woote. O dañii wune. Alla seerndii mo e kaari maanel. Ɗiɗmo o ko Alfaa Konnde, mo yimɓe Laasana Konte, mo yahdaani e teddungal, kollitirtunoo no potnduɗo huunde fof e keɓgol laamu. Alla semtinii ɓe. Tataɓo, ko pullo jaambaaro, kakkilɗo, mo nafoore Gine ɓurani huunde fof, jebbilaniiɗo poolgu Alfaa ngam danndude Gine e jiiɓru, oon woni Sellu Dalin Jallo. Kanko wiynoo «foolde e fooleede ko e nguurndam njeyaa ».
Hannde Gine e Koddiwaar ina ndokka winndere nde yeruuji ɗiɗi ceetuɗi sanne. Duuɓi sappo hannde, leydi Hufuwee woni ko e iiñcuru. Ndiiɗoo leydi ndi Afrik kala yeeɓatnoo.
Ina gasa tawa seerndi leyɗe ɗiɗi ɗe ko ngolɗoo konngol Sellu Dalin Jallo, biynooɗo wonde « foolde e fooleede ko e nguurndam njeyaa, ɗeɗɗiren mette men faaro heɓde hoolaare ko ina wona feccere e daaɗe woote ɓenninaaɗe ɗe ».
So wonaano Sellu, walla so Sellu waɗiino no banndam ñeewel nii, tawatnoo hannde Gine wayi ko no Koddiwaar nii.
Yo Alla hebbin wono Senerooji biyeteeɗi Seekubaa Konaate en, Aamadu Tumaani Tuure en, … usta koninkooɓe dartoriiɓe wuddinde leyɗe mum en sabu tan kaaɗi laamu.
Yo Alla hebbin hono Sellu en, sibu neɗɗo ina « wara ñiiwa kono waɗta duhol », ardinooɓe hakilantaagal ngam foolde e nder wolde ɓurnde mettude, so wolde ɓernde, so haɓde e nehrude ɓernde mum hakkille mum. Sibu, wolde ɓurnde mettude foolde, ko « wolde ɓernde », ɗum woni nehde fittaandu mum, ardina hakkille mum, sibu alaa ko seerndi neɗɗo e jawdi so wonaa ɗuum. Yo Alla heɓɓin kadi hono Konnde en, ɓe nganndu-ɗaa ko haɓeteeɓe ɓe tampataa. Alfaa ɓooyii luulndaande, Alla rokkii mo wune hikka. Mo muñaani cuurki dañataa ƴulɓe.
Bookara Aamadu Bah

robotstxt: allowed

filter: keep


text:
Asakal ko soccude ɓerɗe e laɓɓinde jawdi
Asakal woni salndu tataɓiiru e calɗi lislaam joyi ɗi, cagal gooŋɗinde Alla e nelaaɗo mum, e darnude juulde. Alla toowɗo o wiyi nelaaɗo Muhamad (JKW) : "ƴettu e jawɗeele maɓɓe ɗe sadak (asakal) laaɓniraaɓe, ɓeydiraa ɓe ɗum" . Ko ɗum addani Nelaaɗo (J.KW) wiyde : "jawdi ustortaako sabu sadak (walla asakal)".
O wiyi kadi "sadak ene ñifa tikkere Alla, ene duñta maayde soofnde", Sadak ko ko njarliti-ɗaa, njaltin-ɗaa e jawdi maaɗa, asakal noon ko ko foti itteede e jawɗeele alduɓe, faytinee e waasɓe, e roofolɓe, e jom caɗeele en, e kala ko ene walla nguurndam renndo no yuɓɓiri.
Faabu Pulaagu : Asakal
Ɗumɗoo ko miijo Musiɗɗo men Maymuuna Caam, muritaninaajo, Hooreejo Fedde Pulaagu Hakkunde Leyɗeele ("Association Peule Internationale"), gonɗo hannde to Paris, laamorgo leydi Farayse. Ko toon o sakkani NGOOƊOO miijo ngo denndaangal winndere Pulaagu e ko wonaa ɗum tan, e nder winndannde makko e ɗemngal farayse, hono "Le secours Peul". "Miijo ngo arani mi tan ko nde teskii mi wonde e nder Fulɓe teemedere fof, ko ɓuri capanɗe njeenayo heen (90 %) ko juulɓe, te asakal, hono salndu tataɓuru Lislaam,
Asakal muddo hoore (deftel 2)
1) Ñaawoore mum
Asakal muddo hoore ko farilla baɗɗiiɗo e kalaa juulɗo, debbo e gorko, suka e mawɗo, dimo e diimaajo, jogiiɗo ko ɓurti nguura mum, hono “deppas” mum, ñande juulde koorka.
2) Faayiida mum (“hikma” mum)
Faayiida gonɗo e yaltinde muddo hoore, hono nafoore mum, ko ɗumɗoo : laɓɓinde koorɗo o e pergitte, heɓɓaana ɗum gebbi gonɗi e koorka, tawi saabii ɗum ko kuddi e ƴettooje e ko nanndi heen, paggitaaɗi e nder lewru koorka ; haɗande miskineeɓe njelaari ñande juulde nde, mbele eɓe ndennda e juulɓe weltaare, ngati juulde ko ñalngu weltaare e weytaare.


text:
Niootii e niantule men
Saakitaama ñannde : Hesɗintinaama ñannde :
Yontere nde min gaddi e yewtere ko mbiidon ko yowiti e koltu, niantule afrik naabe, boornanteeri men. jewtidiido men wiyete ko Ummu Si. Ko niotoowo mawdo, o joodi ko doo e leydi Senegaal. Mon kedo kadi e yewtere nde niotoowo debbo biyeteedo Alia Bare omo jeya Niger, kadi Jean Kaasim Dembele, niotoowo gorko gummiido to leydi Mali ene ari, Dakar, wouro laamorgo Senegaal, tawtoreede kawral badoowo kala hitande, ene wiye Dakar Fashion Week, ene rendina kala tann niotowo e Afrique.


text:
Hikka, ko Nuwaadibu suɓaa ngam wonde Laamorgo leydi ndii, ñalnde 28 Noofaambar 2015. Ene hawri e maanditaare Leydi men, woni 55 nde Muritani heɓi hoyre mum. Ko heewi yuɓɓinaama toon. Ene heen lammbaaji, magooji, daɗndo pucci e gelooɗi, e fannuuji coftal ɓalli goɗɗi.
Hikka, ko Nuwaadibu suɓaa ngam wonde Laamorgo leydi ndii, ñalnde 28 Noofaambar 2015. Ene hawri e maanditaare Leydi men, woni 55 nde Muritani heɓi hoyre mum. Ko heewi yuɓɓinaama toon. Ene heen lammbaaji, magooji, daɗndo pucci e gelooɗi, e fannuuji coftal ɓalli goɗɗi.
Kono yeewtere faayodinnde waɗaama toon, tawi yuɓɓini ɗum ko Dental Sukaaɓe Ngam Demokaraasii, ngootaagu e Nuunɗal e gardagol biyateeɗo Sal Aadama. Hay sinno feeñaani e innde hee, hay sinno ngal dental wiyata ko jaambureewal, feeñii ngal ɓaggii ko e Lannda mawɗo Leydi ndii jeyaa kaa.
Tiitoonde yeewtere ndee wonnoo ko «Ngootaagu Leydi, ndaɗɗudi ɓamtaare huuɓtidinnde, duumiinde». Yeewtatnooɓe ɓee ko AYSATA TAAL SAL gummiiɗo Senegaal, e MALAL SAMBA GISE mo Muritani. Ko heewi haalaama heen, kadi yeewtantenoobɓe ɓee ngaddii heen ballal mum en. Ngaddiri ɗum naamne e ɓeydi.
So en tonngii toɓɓe ɓurɗe feeñde heen ko Ngootaagu naamnii ko kawral ɓerɗe e miijooji. Ɓiɓɓe leydi fof njogoo fayndaare wootere. Hay so golle maɓɓe ene ceerta ne, yoo ɗe ngon timmotirooje. Kadi paamen, hay sinno hay gooto e men nanndaani e goɗɗo tagoodi, alaa e men baawɗo yahde yahdaani e mo hoɗdi e nokku gooto, jiydi e mum to bannge diine e pinal.
Ko ɗuum waɗi, gooto fof ene foti yiɗde hoyre mum, yiɗa golle mum, kono woto añ goɗɗo, woto añan ɗum, sabu e gondigal, mo woni fof, ko waɗata koo ene nafa goɗɗo. So tawii en kaɓii e pittaali men, en njogiima pelllital, goot fof waasii jaggirde goɗɗo oo no gaño mum, gooto fof waɗii fotde mum, heɓii hakke mum haa timmi, maa ngootaagu nguu tabit. E ngaan sahnga noon, ene waawi naworen heen hoɗdiiɓe men ɓee, woni Senegaal e Mali, enen fof ngonen gootum. Reɓa haa ngootaagu Afrik tabitngu dañee, waasa haaɗde tan e haala e binndi.
Ngam ɗuum fof tabita, won wasiyaaji dokkaaɗi. Ene e ɗiin, darnde mawɓe e wallude sukaaɓe ɓee haa njiɗondira, kormondira, nanngondira. Ene heen kadi ustude bojji, huccana golle. «So en ndeentaaki jooɗaade tan eɗen ngoya sabu en piyanooma, en cokanooma, en ɓooyat jooɗaade ɗo gootel tawa ɓe takku-ɗen piyii en ɓee, ɓennii haa ndaɗii en. Waɗde won ko mbaɗete-ɗaa, woto yejjit nii, kono woto haɗe gollaade haa ko aduna ene daɗ maa. Woto wontane uure ɓernde haa ko aɗa waɗta yimɓe fof añɓe maa».


text:
Maa wood wiyɓe jooni-jooni : « ko Orop ! » Fotde maɓɓe wiyde noon, sibu orpnaaɓe cukkii en noppi haa ko yimɓe cikkii wonde Afriknaaɓe so ummiima cuuɗi mum en tan ko to maɓɓe payi. Ɓe mbaɗii kaalisaaji keewɗi ngam faddaade afriknaaɓe, ɓe mahii ɓale, ɓe ndiiwii, ɓe njeenii laamuuji men kaalisaaji mbele ina paddanoo en ɓee « nootiiɓe e Aljanna leyɗe maɓɓe ».
Kono nde tawnoo haala heewii, ganndal naatii heen ngam wiɗtude ɗum. Tee ko Banke winndereejo (Banke moñnjaal) e hoore mum huutorii ngaal kuutorgal wiɗto. Ko hiisa maggal yaltini koo ina laaɓti cer ! 70% (yimɓe 70 e nder 100) uujooɓe (ɗannotooɓe) leyɗe Worgo Saharaa nguuri ko e leyɗe Worgo Saharaa ngoɗɗe ! Huccuɓe heen Orop ko 15% fat ! Yanti heen, ko ɓuri heewde e ɓeen 15%, ko yimɓe jogiiɓe, jannguɓe, wonaa « waasɓe », no ɓe mbiyrata nii. Yeru, 27% e Senegaalnaaɓe naatooɓe Farayse ko jom en dipolomaaji toowɗi ; foti ko e limoore Farysenaaɓe jannguɓe wonɓe nder Farayse. Ɗumɗoo fof ko tawa en kaalaani « kurjutu » mo ɓe neldata e leyɗe men (ballal haralleeɓe ngal wonaa Alla meho).
Bookara Aamadu Bah


text:
Siira he Ɗemngal Pulaar/Fulfulde
Fulɓe puɗɗinooma naatde he diine Islaam gila he teemedanɗe gadane ƴellitogol mum kono nde wonno en ngalaano binndol (fotde ko anndaa) kuwtortono ɗen ko ɗemngal Arab e binndol mum ngam janngude. He teemadannde sappo he joyeɗiɗiɓiire (tm.17ɓe CJI), taw annduɓe Fulɓe mbaɗtii huwtoraade alkule Arab ɗee ngam winndude he Pulaar.
Kadi ɗum yaajiino sanne he nder Fuuta Tooro, Fuuta Jalon e Sokoto. Hayso mawɓe men heewɓe, ko wayno Sayku Usmaan ɓiy Foodiyo mo Sokoto, mbinndiino defte he siirah ne, wonnoo ko he ɗemngal Arab. En tinaani hay deftere wootere Siira hiɓɓunde winndaande he Pulaar he ngaan saanga. Kono ɗuum kadi firtaani Siirah ko huunde majjanoonde he nder men. Seernaaɓe Fulɓe ene njannginatnoo Siirah hono no ɓe njannginiratno defte fiqhu e tafsiir ɗee ni, ɗal boom, denndaangal gannde Islaam. Ɗuum woni ɓe taroo he Arabeere ɓe pirta e pulaar. Caggal nde binndol ajami (pulaar binndiraaɗo alkule Arab) ngol fuɗɗii yaajde, won firɓe he pulaar, dame keewɗe he nder Siirah he mbaydi jime. Ndiin mbaydi coñce ene anndiranoo he pulaar Fuuta Tooro, “Beyti” he keewal, “beytol” he teelal. Ene waɗnoo yimɓe fanninooɓe he ɗuum ene noddiree “Almaddaa” en. Ɓeen ene mbaɗatnoo kiirɗeeli he jamaaji (Misiidaaji) gure, yimɓe ngara, worɓe e rewɓe nootitoo e ɓe mbeytana ɗum en (taranoo ɗum en jime “beyti”). Loowdi ɗeen jime keewnoo won’de ko jaarooje Nelaaɗo Allah, jaŋtaade dokke Allah rokki ɗum e kaawniiɗe ɗe Allah waɗini ɗum hono no Shamaa’ilyankeeɓe e Dalaa’ilyankeeɓe ɓee ni. Ɗuum ene nawora tuggude he jibineede makko haawniinde haa yettii he ballal ngal Allah walli konu juulɓe ñalnde wolde Badr, e kaawisaaji walla dokke maantiniiɗe jolɗe he hakkunde ɗoon.
Caggal 1974, nde Pulaar waɗti winndireede alkul latin, eɗen nganndi, ballifanɗe keewɗe, he kala fannu ganndal mbaɗaama he Pulaar, kono en nganndaa hol no foti he ɗeen ballifanɗe ngoni ko yowitii he Siira. Eɗen nganndi tan en njiyii heen ballifanɗe ɗiɗi Siira. Wootere ndee wallifii ɗum ko biyeteeɗo Ibraahiim Muusa Lih (J. 1970) to Mbahe, Fuuta Tooro/Murtani. Tiitoonde mayre Ko: Jubbannde e Nguurndam Muhammadu (SAWS). Nde winndaa walla muula ko 1990 to leydi Gabon. Ko nde deftere tokosere (51 ɗerewol), e nde feccii he dame (walla qistaaji) sappo e joy. Omo haala heen Jibineede Muhammad, neheede ɗum to Halimah e mbaayaagu mum; dewgal mum e Khadiijah, neleede ɗum e adiiɓe jaɓde nelal. Caggal ɗuum o jaŋtii hijra, e jippunde Nelaaɗo he Qubaa, o diwi o fay he wolde Badr kadi ko ɗoon o timminiri deftere makko. Alaa heen hay nokku gooto ɗo o haali duttorɗe makko, hayso tawii ɗiiɗoon qistaaji fof ko lollude he nder daartol Siira.
Woɗnde ndee winndi ɗum ko biyeteeɗo Alasan Kaaliidu Bah (J.1952) to Taagutalla diwaan Gidimaka,Muritani. Tiitoonde mayre ko: Nguurndam Nelaaɗo Alla: Mo Jam e Kisal Ngoni he Mum. Ndeen ne muula ko to Paris leydi Farayse he hitaande 2008. Kayre ne ko nde tokosere (86 ɗerewol) e nde waɗi 46 damal (walla qista). Ko kayre ɓuri yaajnaade seeɗa e adannde nde, kadi he mbeñdi Ibraa Lih, Alasan Kaalidu kanum rewii he aada siirayankeeɓe o, ɗuum woni fuɗɗoraade wallifo mum jaŋtaade nguurndam Arabeeɓe e koɗkiiji mum en ko adii naatgol Islaam, hayso tawii ko he ndaɓɓa. Hono no Ibraa Lih ni, kanko ne o haalanaani en duttorɗe makko, ɗuum woni hol e defte siira ɗe o tuugni ngam wallifaade deftere makko. Kono kamɓe wallifiyankeeɓe ɗiɗo ɓee kala ɓe nganndi nii en wonnde ko he ɗemngal Arab ɓe njanngi. Ko wonaa ɗeen ɗiɗi ɗe kaalɗen, deftere Siirah nde ngannduɗen ko deftere, nde wallifii ɗum Fetullah Gülen, ganndo mawɗo Turkinaajo guurɗo hannde ɗoo he Dowlaaji Dennduɗi Amerik. Deftere ndee ene firaa he Pulaar, ngaddiin mo Fuuta Jalon, kono hayhaame, en nganndaa pirɗo nde o sabu innde makko winndaaka haynokku he nder deftere nde. Ko nde deftere mawnde (ɗereeji 400) yaajniinde, kono kayre ne nde addaani duttorɗe ballifiiɗo o hay e nokku so wonaa ɗo oon tuugnii he aayeji Qur’aan.
Ene jeyaa e geɗe jarɗe teskaade ɗo, woni, he nder duuɓi cappanɗe nay jawtuɗi ɗii binndol e wallifo he ɗemngal Pulaar waɗii taaɓannde mawnde sanne. Ene wayno alaa hannde ganndal ngal winndaaka he ɗemngal pulaar, heewi famɗi. Kadi faayiida taweede deftere waynde hono no deftere Fetullah Gülen,nde njaŋti ɗen dow ndee ene firaa he Pulaar ene tinndina geɗe ɗiɗi: (a) Ko fedde makko ndee ko dental Da’wah (ɗuum woni noddooɓe fayde he Islaam) ɓe pirata defte maɓɓe ko he ɗemɗe mawɗe jaajɗe mbele noddaandu maɓɓe ene saro. Ndeke so ɓe pirii deftere ndee he Pulaar firti e ɓe nganndi kadi e ɓe kiisii pulaar e ɗemɗe mawɗe jaajɗe; (b) ko e ɓe kiisii Pulaar jeyaa ko he ko wiyetee ɗemɗe Islaam ko. Ɗuum woni ko wayno ɗemngal Arab, Persaan, Urdu e Turk, e goɗɗe bayɗe no mum en, ɗe keeweendi e joom mum en ko juulɓe.


text:
Jaɓɓorgo Pese Sileymaani Baal
Pesol: Sileymaani Baal
Wasiyaaji Ceerno Sileymaani Baal, (Hoore Foonde, avril 1776)
«Fuutankooɓe, on poɗiino ardinde e laamu leydi mon kala udditanɗo on damal, yaltini on e laamuuji tooñannge ɗi Deeniyankooɓe e Safalɓe, mi...
Boode Laaw : Ñalɗi Sileymaani Baal
Fedde Ceerno Sileymaani Baal jooɗiinde to Ndakaaru yuɓɓinii hikka koolol jeegoɓol ñalɗi Ceerno Sileymaani Baal ñalnde 9 e...
Ñalɗi Ceerno Sileymaani Baal e Boode Laaw
Fedde Ceerno Sileymaani Baal jooɗiinde to Ndakaaru yuɓɓinii hikka koolol joyaɓol ñalɗi Ceerno Sileymaani Baal ñalnde 16, 17 e 18 e gardagol Seneraal Usmaan...


text:
Parlemaa leydi men ko fuɗɗii ko jooɗiima e daawe tati : daawal gadanal ngal ko keñoraangal (ko e lewru abriil 2007 wonnoo) caggal nde hooreejo leydi ndi jooɗii e jappeere mum. Ko kanko hooreejo o ɗaɓɓunoo ndeen joɗnde mbele Asammbele e Senaa ina mbaawa toɗɗaade jiilirɗe mum en. Daawal ɗiɗmal ngal ko daawal gaadoraangal (tuggi 14 mee haa 14 sulyee 2007). Daawal tataɓal ngal kadi ko keñoraangal : ngal fuɗɗii ko 23 sulyee, ngal joofi ko 22 ut 2007.
Parlemaa leydi men ko fuɗɗii ko jooɗiima e daawe tati : daawal gadanal ngal ko keñoraangal (ko e lewru abriil 2007 wonnoo) caggal nde hooreejo leydi ndi jooɗii e jappeere mum. Ko kanko hooreejo o ɗaɓɓunoo ndeen joɗnde mbele Asammbele e Senaa ina mbaawa toɗɗaade jiilirɗe mum en. Daawal ɗiɗmal ngal ko daawal gaadoraangal (tuggi 14 mee haa 14 sulyee 2007). Daawal tataɓal ngal kadi ko keñoraangal : ngal fuɗɗii ko 23 sulyee, ngal joofi ko 22 ut 2007.
E nder daawal gaadoraangal mee-sulyee 2007, golle parlemaa o paafaano no feewi, sibu ko ma ngal ari e joofde nde guwarnama addi eɓɓaande sariya. Ko nii woni parlemaa waawaano ɓenninde ɗeen eɓɓaaɗe, wonti alaa e sago maa hooreejo leydi nodda joɗnde daawal keñoraangal. So parlemaa ina jooɗoo e batu keñoraangu noon, ko yamiroore sariya (dekere) hooreejo leydi udditta, udda daawal ngal.
Yamiroore sariya nde ina foti sifaade ginol golle ngol parlemaa o dottanaa. E ngool noon, ginol golle ɗe ko ɓenninde won ɗeen eɓɓaaɗe sariya. Kala eɓɓaande sariya noon so yuurnitaama haa jaɓaama e heen suudu wooturu, maa ɓenna suudu woɗndu ndu, yuurnitee toon, jaɓee. So tawii alaa luural waɗi hakkunde cuuɗi ɗiɗi ɗi, eɓɓaande sariya nde ɓennii. E oon sahaa mawɗo leydi ndi ina waawi siifde ɗum. Ndeen eɓɓaande wontii hankati doosgal sariya tuugneteengal. So tawii cuuɗi ɗiɗi ɗi nanondiraani e lelngo wooto doosgal ngal, gardiiɗo guwarnama (mawɗo hilifaaɓe hono premier ministre) ina waawi ɗaɓɓude yo goomu toɗɗe hakkunde cuuɗi ɗiɗi ɗi. Oon goomu waɗata ko depiteeji jeeɗiɗi e senaateeruuji jeeɗiɗi. So won ɗo goomu o nanondiri, ruttinee e cuuɗi he. So ɗi njaɓii, nanondiral ngal ɓenna. So nanondiral dañaaka, guwarnama ruttinta haala ka ko asammbele, ɓennina doosgal ngal no yiɗiri nii.
E nder daawal keñoraangal sulyee-ut, parlemaa o ɓenninii ko ina wona 17 doosgal, tawi ɓurɗe maantinde ɗe ko ɗeeɗoo:
– doosgal ooñtowal hiisa ngalu hitaande 2007 (loi de finance rectificatiɓe) : ngaal doosgal yuurnitii ko ɓeto ngalu goomu koninkooɓe gardinooɗo leydi ndi ko adii woote ɗe toɗɗaninoo guwarnama wonande hitaande 2007. Guwarnama keso o waɗi eɓɓaande hesere ooñtoore ɓeto adanngo ngo.
– Eɓɓaande doosgal cosowal ñaawirde rowrowre, fotnde ñaawde hooreejo leydi so tuumaama janfa bonɗo, kam e jaagorɗe laamu e denndaangal golle bonɗe ɗe mbaɗi e sahaa nde kalfinaa golle guwarnama o.
– Eɓɓaande doosgal hiisotoonde macungaagu no warhoore nii kam e kuuge potɗe faweede e joom mum en.
– Eɓɓaande doosgal cosowal goomu diisnondiral to bannge faggudu e renndo.
– Eɓɓaande doosgal deenowal dunli e leɗɗe.
– Eɓɓaande doosgal yowitiinde e laaɓal to bannge jawdi ndenndaandi (jawdi laamu walla mbiyen jawdi buur).
– Eɓɓaaɗe doosɗe tati tonngooje hol ngaluuji dañanooɗi e kitaale 2003, 2004 e 2005 e hol no ɗi pirlitiraa.
– Eɓɓaande doosgal yowitiinde e mahngo laawol gudroŋ hakkunde Attaar e Tiisiksa.
– Eɓɓaande yowitiinde e ñawu SIDA.
– Eɓɓaande doosgal rokkude guwarnama mbaawka e lebbi seeɗa ƴettude yamiroore sariya (ordonaas) ngam siifondirde e laamu Espaañ ñamaande ngam soodde kaɓirɗe ɓeydooje doole kuuraa e nder gure Nuwaasoot e Nuwaadibu…
Heen eɓɓaande fof, hade mum yuurniteede e batu kuftodinngu Asammbele maa halfinee goomu fanniyankeewu yuurnitoo ɗum e tawtoreede jaagorgal (kalifu) laamu ngal doosgal ngal toɗɗii ngal. Goomu ngu artira tonngaaka mum, hollita ɗum batu kuftodinngu, jaɓa walla saloo, caggal nde depiteeji ɗi ndokki heen miijooji mum en.
Denndaangal eɓɓaaɗe ɗe guwarnama o hollitnoo parlemaa o ɓenninaama, hay so tawii ina waɗa sahaa wooda ko parlemaa o wayli e ko guwarnama o sakkitnoo ko.
E nder Asammbele, luural woote waɗi tan ko e eɓɓaaɗe tati :
– eɓɓaande doosgal ooñtowal ngalu guwarnama wonande hitaande 2007. Senngo wonduɓe e laamu ngooti ko njaɓii, luulndo wooti ko jaambuur heen (jaɓaani, salaaki). Ndiin mbaydi woote noon ko yiɗde hollitde won ko welaani ɗum heen, kono yiɗaa kadi salaade doosgal ngal no woorunoo.
Eɓɓaande yowitiinde e nuunɗal jogagol jawdi ndenndaandi. Ngaal doosgal farlinta ko yo mawɗo leydi e jaagorɗe laamu kam e denndaangal halfinteeɓe ngalu laamu walla waawɓe yeeneede e nder ko ngollotoo ko, yo mbayyin (yo kollit) ngalu mum en fof e sahaa nde kalfintee golle ɗen de, tawa kadi dumunna kala aɓe kesɗitina bayyinaango ngo. So tawii jeyi bayyinteeɗo o ɓeydoriima no haanaani (ɓeydagol ɓurtungol ngol dallintaako), joom mu mina waawi ñaaweede.
Ngalɗoo doosgal addii luural, sabu e nder eɓɓaande guwarnama addunoo nde, jagge parlemaa ina toɗɗanoo heen, Asammbele kañum holliti ko hooreejo Asammbele e hooreejo Senaa e halfinaaɓe ngalu cuuɗi ɗiɗi ɗii tan poti bayyinde ngaluuji mum en sabu woɗɓe ɓe alaa ngalu laamu kalfinaa, njogii tan ko njoɓɗeele mum en. Nde eɓɓaande nde yahi Senaa, senaateeruuji ɗi mbiyi hay hooreeɓe cuuɗi ɗi e halfinaaɓe ngaluuji mum en yantude e ” majistaraaji ” (magistrat) en, hono ardiiɓe ñaawirɗe leydi ndi kala potaani jeyeede heen. Caggal ngal luural noon, goomu hakkunde cuuɗi ɗiɗi ɗi (terɗe 14 : depiteeji 7 e senaateeruuji 7) toɗɗaa. Oon goomu artiri nanondiral mum yo ardiiɓe ñaawirɗe ɗe mbaɗte heen, kono ardiiɓe cuuɗi sarɗi ɗi (parlemaa) e halfinaaɓe ngalu mum en hoto njeye heen. Nde ɗum artiraa to Asammbele to, waɗi luural mawngal haa addani depiteeji luulndo ngo kam e won e depiteeji senngo laamu calii doosgal ngal, kono keewal yahri ko to jaɓɓe doosgal ngal.
Eɓɓaande woɗnde kadi nde Asammbele e Senaa luurdunoo ko eɓɓaande yowitiinde e ndeenka dunli. Woodi ko Senaa wayli e eɓɓaande ummoriinde Asammbele nde, guwarnama ruttini eɓɓaande nde to Asammbele, ñaagii yo depiteeji njaɓ no senaateeruuji ɗi mbiyri nii. Nde ɗum waɗaa woote, 28 njaɓi, 27 calii. Ko noon doosgal ɓenniri.
Eɓɓaande wattindiinde nde, addunde luural e nder Asammbele e hoyre mum ko eɓɓaande nde guwarnama ñaaginoo yo rokke mbaawka lelnande hoore mum sariya ngam siifondirde e Espaañ ñamaande haa waawa ɓeydude semmbe kuuraa Nuwaasoot e Nuwaadibu.
Addi luural ngal ko eɓɓaande nde jeyanooka e ginol golle dottanoongol ngol e nder dekere mo hooreejo leydi udditirnoo daawal batuuji keñoraangal ngal. Etee ina wiyaa e nder doosɗe leydi ndi wonde ginol golle daawal batuuji keñoraangal ko ko dottaa. Won e depiteeji, teeŋti noon e depiteeji luulndo ngo, ɓuri hollitde ko toɓɓere woɗnde waawaa ɓeydeede e ginol golle dottanoongol ngol. Guwarnama kañum e depiteeji senngo laamu kolliti ko wonde haralleeɓe to bannge sariya ndiisnaama mbiyi ina aamnoo. Caggal ɗum nii won depiteeji kolliti wonde parlemaa Farayse meeɗii hawrude e ko wayi nii, luulndo maɓɓe e oon sahaa wullitinooma to Goomu diisnondiral toowngu to bannge doosɗe Farayse, nguun goomu e ñaawoore mum holliti ko mawɗo leydi o ina waawi ɓeydude toɓɓere wiyi nde e ginol golle gadanol ngol. Caggal ɗiin firooji fof luulndo ngo felliti jaɓde doosgal ngal.
Gaagaa juurnitagol eɓɓaaɗe doosɗe sariya, parlemaa waɗii yeewtere juutnde faytunde e gartugol Muritaninaaɓe taccinanooɓe e mooliiɓe to Senegaal e to Mali. Ndeen yeewtere waawii feeñninde kam wonde jagge parlemaa o no ndiidorinoo ina njaɓi miijo ngo hay so tawii noon won jogiiɓe kulhuli wonde woɗɓe ɓe ngonaa Muritaninaaɓe ina mbaawi soomaade e artooɓe ɓe. Won ɓeen kadi ina kollitii wonde gartirgol taccinanooɓe foti yhdineede ko e ñawndugol caɗeele Muritaninaaɓe iwtunooɓe Senegaal e hitaande 1989, hono musaffiriin en. Jaagorgal laamu gardingal kaan haala, hollitii e nder jaabawol mum, wonde alaa fof ko sinndondiri ndeen hafeere e gartugol taccinanooɓe ɓe.
KMJ


text:
Yontere ɗemngal Farayse e Farankofoni (francophonie) yuɓɓinaama e leydi hee tuggi 17 marse 2018. Ɗum hawri kisa ko won ɓeen yimɓe jannguɓe ɗemngal Arab ina ñiŋa ngal, ina naamnoo yo Farayse yaltine leydi ndii. Ko e nder ɗuum, Ahmed wul Hamsa, hooreejo fedde muritaninaare farankofoni (Amf) siftinii wonde “wonaa hare woni hakkunde ɗemɗe kono ko galɗondiral (gootal kala ina alɗina goɗngal ngal) “.
“Wonaa no hono won ɓeen mbiyrata nii, Arab e Farayse mbaɗndaani daɗndu, kono ko ɗemɗe ɗiɗi timmondirooje hakkunde mum en, ko ɗe timmondirooje kadi e ɗemɗe leydi ndii goɗɗe ɗee, hono Pulaar, Sooninke e Wolof » e wiyde Ahmed Hamsa.”
Teddiniraa yontere ndee hikka ko Sokna Aysata Kan (meeɗnooɗo wonde jaagorgal e laamu Muttaar wul Daddaa). Ambasadeer Farayse e leydi ndii, hono Joël Meyer yettii Muritaninaaɓe sibu mum en jeyeede e wuurnuɓe ɗemngal Farayse e nder Muritani, haa teeŋti noon e winndooɓe (defte) ɓee. E wiyde makko : « Ɗemngal Farayse ina jogii darnde e Muritani, sawndo ɗemngal Arab ngal ngal fooɗondiraani, sawndo ɗemɗe ngenndiije ».
Ɗumɗoo hawri hikka ko e Hooreejo leydi Farayse e hoore mum, ina lelni tuugnorgal ƴellitgol ɗemngal Farayse. Ñalnde 20/3/2018 o hollitii feere ndee, e nder 30 kuulal, mbele ɗoo e 2050, 700 miliyoŋ neɗɗo ina mbaɗta haalde ngal, ngal wonta ɗemngal tataɓal to bannge keewgol haalooɓe (jooni ko ngal jeegoɓal caggal Engele, Manndari (ɗemɗe Sinuwaaje), Españool, Arab, e Inndo). Hol to ɓeen yimɓe njogori dañeede ? Yoga e maɓɓe ɓe nganniyii waawnude ɗum en Farayse ko e Afrik. Nder ɗuum, maa ɓe ƴettu peeje to bannge jawdi ɗe meeɗaa ƴetteede mbele jannginooɓe ɗemngal ngal « ina daña ngonka moƴƴa » ngam moƴƴinde golle mum en, sukaaɓe ɓee kadi njannginiree ngal no moƴƴirta nii. Ko ɗum addani huunde e jannguɓe Afriknaaɓe (ko nanndi e Ashil Mbemmbe) jeertinde e kala sifaa njiimaandi kesiri, sibu e ko ɓuri teeŋtude ɓeen haalooɓe Farayse hesɓe ko e Afrik nganniyaa heɓeede.
Bookara Aamadu Bah


text:
Kewu o udditiri ko seppo cosaan : cate Nuwaasoot e huunde e cate nder leydi. Denndaangal pinal fulɓe e faggo mum en hollitaama ɗo : gila e koltu maɓɓe (comci e cuɗaari),
Kewu o udditiri ko seppo cosaan : cate Nuwaasoot e huunde e cate nder leydi. Denndaangal pinal fulɓe e faggo mum en hollitaama ɗo : gila e koltu maɓɓe (comci e cuɗaari), haa e golle maɓɓe (awo, ndema, ngaynaaka, mbayla, ɗatngo) kam huunde e geɗe pinal, ko wayi no juurgol koondi. Yejjitnooɓe ɗeen geɗe fof, ciftorii ɗe ñalnde heen, won heen ronkuɓe nanngude gonɗi mum en, ɓe nganndaano ɓee ne, won ko njiyi e pinal men ndeen. Ɗum jiidaani e jimɗi jahdooji heen ɗi kam e jime kese pentaaɗe ko ɓooyaani.
Min njiyii toon sukaaɓe rewɓe waɗɓe ñarugal mum en haa timmi : paɗe mukke, gude goro, wutteeji rommbal, kaalaaji folmaat, ina tammbii lehe, beɗi, ina caddi cakkaaji ɗalawali, kaŋŋe mbuure, ina ceŋi kootone doɓɓe, jawe juuɗe, pegge, ina moorii jubbi tippaaɗi korbooje … Ko maa njiyraa gite maa tan, hunuko waawaa ɗum jantaade.
Min njiyii toon rewɓe fulɓe ina njogii boloŋaaji baɗetenooɗi nebam sirme, ina tammbii beɗi hippirtenoonɗi lahe kosam, ñorɗe, kumballi, ɓirduɗe, kore, ɓoggol daɗorgol, burgal … A ɓe njogii baage ƴoogirɗe : ina siftina en yaraano na’i. Aɓe ndoondii lahe, aɓe cippa haaɗi haaɗa e barja….
Min njiyii toon pullo ina wuundii borti kecci, ina wakkii rajo e mo fawi heen Sammba Demmba, ina wakkii jammbere e saawdu, ina waɗi tenngaade, ina saddi talkuru makatuumru.
Min njiyii toon golle ndema : gila ina lewee, haa ina jabbee, haa yettii kiwal…
Min njiyii toon ndiftungu : no yombayɓe mbaɗirtunoo, ko ɓoornotonoo, no diftertenoo haa e juurgol koondi, haa e jimɗi muuɗum : gila e “mbay jalaala” haa yettii “caayoo ndella oolel” e “miin koy mi dañii belaa” …
Min njiyii toon subalɓe awooɓe ina njogii saakitaaji, ina njima pekaan, ina mbakkoo.
Min njiyii toon wayluɓe ɓaleeri e kaŋŋe fof. Gooto e maɓɓe, hono “Baylo leñol” wiyi : “mbayla ko meccal gidingal tellaade e nder bani aadama en ngam wuurde, nguurda, mbaawa reenondirde.” “Ina woodi mbayla cuɗaari, mbayla nguurdeteeka(jale, jammbe, cakaaɗe, seremaaji, ) mbayla ndeentorteeka : (idii ko tafngo kaɓirɗe waaño, wolde). “Ina woodi mbayla ñarugal : jawe kalkal, cakkaaji …” Wayluɓe rewɓe kam en moorat, (jubbi karwaas, jubbol tiinde, jamana kura …) walla maha looɗe.
Min njiyii toon sakkeeɓe, ɗatooɓe paɗe mukke, ɓolɓolte e cumaaɗe kala.
Ko min njiyi toon ko jaŋtodtaako, ko maa njiyanaa hoyre maa tan !
Ciimtol Bookara Aamadu Bah


text:
Caggal maayde Floyd, caggal seppooji, finnere ndee raŋanii ɗaɗi añam-nguraagu, ɗuum woni jiyɗinnooɓe yimɓe ɓaleeɓe, dahatnooɓe ɓaleeɓe ina ngollinoya ɗum en he gese, ciiɓii warñeede e ƴiiƴam mum en. No Floyd wardaa nii, Alla e mum muusde, addanii yimɓe ɓee yiɗde momtude kala ko ine siftina « ɓaleeɓe meeɗii jiynɗineede », walla kala njiimaandi koloñaal. Ɗum joopii noon ko ruttanaade daartol ngam mumtude he hakkillaaji yimɓe kala maale ɓurondiral leƴƴi, walla geɗe dowlinooje añam-nguraagu.
Ñalnde 22 suweŋ, to leydi Amerik, seppooɓe ɓee njaaɓani ko liɓde nanndolla Andrew Jakson hooreejo jeeɗaɓo Dowlaaji Dentuɗi Amerik tuggi 1829 haa 1837, ngonka yeeso Galle Daneejo. Omo anndiranoo daranaade njiyaagu o suuɗaaki, kadi o taccinii tirbiiji eñnjee no ngoorunoo. Ɗum ko gaa-gaa finnere feewde e koninkooɓe Worgo, salinooɓe mumtugol njiyaagu.
Ɗum noon, hannde dillere ndee joopii ko hoohooɓe sosnooɓe leydi Amerik. Puɗɗoro-ɗen Thomas Jefferson. Oo ko hooreejo tataɓo DAD (4 mars 1801 – 4 mars 1809). Omo yooɓtoraa joganoode 600 jiyaaɗo e jaggirde ɓaleeɓe no yimɓe leslesɓe. « Nandollaaji makko keewɗi ko jogorɗi liɓeede » e wiyde jirwinoowo tele, taanum Sally Hemings, gooto e jiyaaɓe Thomas Jefferson, mo o dañdunoo sukaaɓe heewɓe.
Hay hooreejo gadano DAD hono George Washington daɗaani heen. Omo joginoo fotde teemedere jiyaaɗo to ngesa makko ɓesnooje to Mont Vernon. E wiyde ganndo gooto « darnude nanndolla e nokku denndaaɗo, ko sifaa dewal, tee yimɓe heewɓe jooni ine naamndoo hol ko waɗi joginooɓe jiyaaɓe ine ndewee ».
Nanndolla persidaa 26ɓo leydi Amerik, hono Theodore Rooswelt, ittaama he naatirde Ganniiru daartol sewlo, sabu mum dowlinde « koloñaal e añam-nguraagu » : nanndolla kaa maandinnoo ɗoon ko Rooswelt ine waɗɗii puccu, ine wondi e gorko ɓaleejo e amerannjee gooto ina yaha sara maɓɓe. Firo mum ko « kollitgol haa laaɓti ɓaleeɓe e waali wuro en ko reftiiɓe, tee leƴƴi mum en ko les ngoni », e wiyde Ganniiru nduu.
Liɓde nanndolaaji koloñaal
Dillere ndee haaɗaani tan Amerik, nde yettiima Orop, haa nii Afrik, ngam momtude kala ko ina siftina koloñaal. Yeru to Londres, laamu nguu heñiima e ittude nanndolla jula jiyaaɓe biyeteeɗo Robert Milligan, hade mum waɗeede no nanndolla biyeteeɗo Edward Colston waɗaa nii, kañum ne ko jiyɗinoowo wonnoo, ka seppooɓe mberlii nder maayo. E wiyde ganndo daartol gooto : « Miɗo sikki tan ko ngol woni go’o, he daartol njiyaagu, ko raneeɓe e laamuuji mum en ine paama no feewi filñitere waande nii. Ɗum noon, daawal paangal fotata wonde ko momtude haa laaɓa kala añam-nguraagu ».
To Belsik kadi, nanndollaaji Léopold II, meeɗnooɗo wonde laamɗo leydi ndii, mbinndaama tage. Ko kanko oo laamɗo waɗtunoo Konngo he njiimaandi e maayirɗe teeminannde 19ɓiire. Oon sahaa, heewɓe ngaybiniino ɗuum.
To Senegaal, yimɓe heewɓe ine naamnoo (seppo waɗaama Ndar ngam ɗaɓɓude ɗuum) ittugol nanndollaaji koloñaal en gonɗi Ndar ɗii, ka teeŋti e ka Federba kaa .
Bookara Aamadu Bah


text:
ƁATAKURU NAƁANAANDU YAHUUDIYANKEEƁE ƁEN
1
Fii no Iisaa Almasiihu on Ɓurdi Malaa'ikaaɓe ɓen
1 Nde wonnoo Alla yewtiriino maamiraaɓe men ɓen annabaaɓe ɓen laawi buy e nooneeji buy, 2 Alla yewtirii en ka ɲalaaɗe sakkitore ɗoo Ɓiɗɗo on. O waɗi mo ronoowo e kala huunde, awa ko on o tagiri aduna on. 3 Ko on Ɓiɗɗo woni jalbeendi annoora Alla on, ko kanko woni mbaadi Alla ndin tigi. Ko on Ɓiɗɗo woni tambitiiɗo kala huunde rewrude e daaluyee makko dolnuɗo on. Nde o laatinnoo laɓɓingol yimɓe ɓen junuubaaji maɓɓe ɗin, o jooɗoyii ka sengo ɲaamo Alla Mawɗo on ka kammuuli, 4 o woni ɓurɗo malaa'ikaaɓe ɓen, wano innde nde o roni nden ɓurdiri ɗe maɓɓe ɗen non.
5 Ko fii ko hombo e malaa'ikaaɓe ɓen Alla daalani:
«Ko an woni Ɓiɗɗo an on, hande a wonii mo an»,a
maa o daalani kadi:
«Mi wonanay mo Baaba,
6 Ɓay o addii Afo on ka nder aduna, o daali kadi:
«Yo malaa'ikaaɓe Alla ɓen fow sujjan mo.»
7 Fii malaa'ikaaɓe ɓen o daali:
«O waɗay malaa'ikaaɓe makko ɓen hendu
e kurkaaɗi makko ɗin ɗenɗe yiite.»c
8 Kono fii Ɓiɗɗo on o daali:
«Jullere maa laamu nden, yaa an Alla, luttay haa poomaa,
labbooru maa laamu ndun ko labbooru peewal.
9 A yiɗii peewal ngal, a aɲii angal peewal ngal.
Ko ɗun waɗi si Alla Joomiraaɗo maa on
toɗɗor maa nebban weltaare ɓuri wondiɓɓe maa ɓen.» d
10 E hoore ɗun o daali kadi:
«Yaa an Joomiraaɗo, ko an wallini ndelo leydi ndin ka fuɗɗoode,
awa kadi kammuuli ɗin ko juuɗe maa ɗen tagiraa.
11 Ɗi lannay, kono an a luttay,
ɗi fow ɗi nawyiray wa dolokke,
12 ɲobbiraa ɗi wa waanaare,
e hoore ɗun ɗi waylirte wa dolokke.
Kono an a wa'ay no wa'uɗaa,
awa kadi, duuɓi maa ɗin lannataa.»ɗ
13 E ko hombo e malaa'ikaaɓe ɓen o daalani:
«Jooɗor ka sengo an ɲaamo,
haa mi waɗa ayɓe maa ɓen ka ley teppe maa.»?e
14 Hara ɓee malaa'ikaaɓe fow, hinaa ɓe ruuhuuji kurkotooɗi, nulaaɗi fii gollangol ronooɓe kisiyee ɓen?


text:
Ñalnde dewo 10 lewru duujal hitaande 2015, sukaaɓe Maafoondu Lelnde Bani e gardagol Mohammadu Mustafa Sih lollirɗo Garde Sih mbaɗii gollal maantiningal, ngal daartol jogori teskaade e nder njuuteendi nguurndam so hawde Kummbu e fijannde fuku koyɗe wattannde to Dingiral Nettek e nder Nuwaasot, laamorgo leydi Muritani.
Ñalnde dewo 10 lewru duujal hitaande 2015, sukaaɓe Maafoondu Lelnde Bani e gardagol Mohammadu Mustafa Sih lollirɗo Garde Sih mbaɗii gollal maantiningal, ngal daartol jogori teskaade e nder njuuteendi nguurndam so hawde Kummbu e fijannde fuku koyɗe wattannde to Dingiral Nettek e nder Nuwaasot, laamorgo leydi Muritani.
Kawgu nguu ko laaɓngu cer, ngu alaa guli sabu ko ngaari 3 e ngaarol gootol (3-1). Fijannde ndee fuɗɗii ko 17 w00 h. Nde dogii haa nde gasi, waɗaani pergitte to bannge ñaawooje, waɗaani kadi duko walla luural hakkunde fettooɓe alaa ko haali hare. Nde waɗi ko e nder hakkilantaagal coftal ɓalli mawngal nde tawnoo ɗowi nde ko ñaawooɓe nayo fattamlamɓe, ummoriiɓe to Federasiyoŋ Muritani Fuku Koyɗe (FMFK):
– Asan Gey, ñaawoowo hakkunde
– Huley Diba(oo ko debbo), ballo gadano
– Moktaar Keneme, ballo ɗimmo
– Janngoo Koytaa, ñaawoowo gonɗo e resorde (réserve)
To bannge ngaari(buts), ko Maafoondu adii ngaarnude. Ɓe ngaarnii ngaari tati. Ngaari tati ɗii fof kadi ndeggondiri. Gadanol ngol waɗi ko 29 hojom, caggal nde fijannde ndee fuɗɗii. Naatni ngol ko suka biyeteeɗo Sayeed Yuusuf, mo tonngoode 17. Ngaarol ɗiɗaɓol ngol ko gollal biyeteeɗo Demmbele Aamadu, mo tonngoode 7, caggal 52 hojom. Tataɓol ngol ɓuri yooɗde. Ko luujannde diwnere nde 30m, ummoraade e Demmbele Muusaa Mammadu, mo tonngoode 8. E oon sahaa, fijannde ndee yahratnoo ko e 66 hojom. Ngaarol Kummbunaaɓe ngol ummorii ko e biyeteeɗo Sumaare Haaruuna, caggal 69 hojom.
Huufi fijannde wattannde ndee ko fedde toppitiinde geɗe fuku koyɗe e nder diiwaan Gorgol e gardagol Saydu Tuure mo Ganki Siree Binta e yeeso koroowo geɗe cukaaku ena wiyee Joop Hammadi. Rokkaa teddeendi e teddungal wonde nulaaɗo fijannde ndee ko Demmba Gise Maabo, jeyaaɗo to Ɗalhaya. Caam Aamadu Kaaw, koolaaɗo kuuɓal fedde ndee e Abuu Accee, kalfinaaɗo korgol ngalu fedde ndee tawtoraama fijannde ndee haa nde gasi.
Nde fijannde ndee joofi, Maafoondunaaɓe e Kummbunaaɓe mbaɗi gori, tiindii e taabal raayuuji(trophées) e yeeso hilifaaɓe laawɗuɓe ɗowɓe fijannde ndee. Kummbunaaɓe ngadii arde, ngardi ɓalli maayɗi, jeese ñirɓiniiɗe e gite ciimtinooje gonɗi, keɓi raay ɗimmo e juuɗe koroowo geɗe cukaaku hono Joop Hammadi, payti to koreeji mumen, arnooɓe semmbinde ɗumen. E siftinde wonde tuggude e wuro Kummbu ngoo haa e gure saraaji mum, ko wayi no Saŋe Loobaali, Wompu, Haatabere, Yeerma, Goojoowel, Ar, Luggere-Pooli-boɗeeji haa e Ñaaruwal, gonɗe ɗoo e Nuwaasot, alaa heen ngo araani wallude ɓe e keewal.
Ko ɗoon nganndu-ɗen wonde wune ena heewi doole. Mo ƴiiƴam ndimaagu dogata e ɗaɗi ɓanndu mum, so waasii wune walla teddungal ngal ɗaɓɓitatnoo, ena haani ɗum yalta e mum. Kummbunaaɓe, hay so ɓe kawaama e nder dingiral ne, nganndinii jamaanu nguu wonde won ko ɓe ngardunoo goɗɗum ko wonaa…..
Maafoondunaaɓe ngari ko caggal nde Kummbunaaɓe keɓi raay mumen, muññitaa, njalti dingiral. Gaalal ekip oo ari, jaɓi raay mawɗo oo e juuɗe Mariyam Mbooc, cukko jiiloowo geɗe beytorɗe (loisirs), wulli, luuki sabu weltaare. Nii woni garbaaji Maafoondu poli, poldi e raay mumen, njaɓɓi e taabal, perii jooɗorɗe, ndogani mawɗo mum Garde Sih. Ɗi ñukii e makko, ɗi cuuti mo haa dow, ɗi teɓɓii mo, ɗi mberlii mo kadi dow, ɗi teɓɓitii mo. Ɗum fof waɗi ko yeeso Siley Sammba Maymuuna Jallo, Aliwel Jallo, Ibraahiima Sih lollirɗo Baayiin, Sammba Geelel Labbo, Huudu Sih, Yuunus Belal Soh, Haashim Jaako e Demmba Sanngoot Maabo ko jiidaa e gure diiwaan Ligisayba gonɗe e Nuwaasot, garɗe nootitaade e wolde Lelnde Bani: jibinannde wuro Maafoondu e hoore mum, Loƴol, Ɗalhaya, Maraysa, Jiinge, Lobbudu, Awoynaat, Siñcaan Njaakiri, Agiriis e Ligisayba. Ndeke so mawɗo weltiima tigirigi wontata ko cukalel. Ngamri e njimri kay so tawii mawɗo e huunde, tawata ko haaranduru daɗɗii kono ko weltaare fantunde addata ɗum. Oo kikiiɗe ne, mawɓe heewɓe ngiirtii bayraaɗi, njiilii koye.
Gelongal Fuuta lollirɗo, Njaay Saydu Aamadu


text:
By Abdulbaki Ahmad
“Banndiraaɓe”
To moɓtorde yimooɓe ɗiɗaɓre nde Yimooɓe to Naajeeriya (Poets in Nigeria) yuɓɓi to Ikorodu to diiwal Leegas ngaɗande hakkunde 15-16 lewru Siilo nduuɓu 2021, ka anndinaama dow dental Ɗemɗe Yimre (Tongues of Poetry) laatiingal ko tiggaande nder dental Yimooɓe to Naajeeriya yeeynay winndaannde gime nder ɗemngal Fulfulde inniraaɗum “PIN Fulfulde Poetry Prize (PFPP)”.
Tongues of Poetry e daranii Faddaaki ɗemɗe musinaaɗe to lesdi Naajeeriya e finaatawaa ta laawol winnduki gime ngam reentaaki finaatawaa yimɓe lesdi ndin.
Nder hitaande 2016 (ToP) fuɗɗiri e kuuɗe Kolade Olanrewaju, seketereejo PIN, to o darii darnde ndaartoowo. Ɓaawo ɗon (caggal non) Amarachi C Attamah, kaɓanoowo ɗemngal Igbo, njaɓti jaɓruɗe dogginol piiji ɗin, to yimre ɗemngal Igbo heɓi naatineeki nder wallifaaku, to gimi ɗin winndaa nder jaaynde PIN nde fecco-feccere hitaande, e maa gonndal e yimooɓe ɓen.
Sabu ɗum ko yeewtaa to dow, waɗi Fulfulde kayre maa nde adaa. Dokkal ngal wallay yimooɓe e ko ɓe keɓata, sabu non, no ɗum yeloo Fulɓe yimooɓe semmbiɗinay boo ɗittina aɗɗe booɗɗe ɗe binndi yimre e maa naftirki yimre to wannginki piiji taariiɗi-ɓe.
Dokkal:
1. N50,000 woni ko tato nder jaaltiiɓe ɓurduɓe heeɓata.
2. 2. Kala gimi suɓtaaɗi fuu heɓay winndeeki to loowre geese PIN.
3. 3. Gimi suɓtaaɗi ɗin heɓay winndeeki nder jaaynde PIN ngaɗeteende kala fecco-feccere hitaande fuu.
4. 4. Kala tawtoraaɓe to jottootiral ngal, heɓay hokkeeki ɗereeji seedaramku.
5. Doosɗe:
6. 1. Saawdu gimi ɗin foti wona dow kala huunde fuu.
7. 2. Gimi ɗin doole winndee laaɓɗum, sella, taa wonnda e boofol, nden binndi ɗin laato yahdii e Binndol Ngerdaangol sarde Bensondiral Bamaako e nduuɓu 1966.
8. 3. Gimi ɗin foti winndiree kadin e binndol ADLAM.
9. 4. Kala tawtoraaɗo foti nilda gimi faa kannji ɗiɗi.
10. 5. Binndi yimre nden fuɗɗay jaɓeeki gila 1ɓre lewru Seeɗto, 2021, boo ɗi ngona maral nilduɗo on.
6. Gimi ɗin foti nildee ta: topfulfulde@gmail.com
Ngam heɓki bayaanuuji goɗɗi nildu: topfulfulde@gmail.com malla a ƴewna +2347060463369
Abdulbaki A Ahmad
Ndaartoowo, Ɗemngal Yimre ngal Fulfulde.


text:
Holko addi njeenaari e holko bonnata e nder rendo men?
Saakitaama ñannde : Hesɗintinaama ñannde :
Toɓɓere ar nde e yewtere Ko mbiiɗon ndee do yontere woni ko Francire wiyata corruption, mbiiɗen e fulfulde njeenaari, buuñaa, njawdi ndi laaɓaani, njawdi ndi nganduɗaa ñiiɓii ko et fenaande puuntii mehi. holko addi eɗenn njaba buuñeede haa e nder gollirɗe men ? Holko haɗi enn calotaako so en tottaama buuñaa ? Abou Hamdin Diop jewtidiiɗo men et ndee toɓɓere addi heen jaabuya mum. O musiɗɗo jooɗiiɗo to Doɗel, to Podor, ɗoo e Senegal ko janginoowo ; kadii ko njaayniyanke omo jeyaa et waɗooɓe jewte toon to njaynde Doɗel. Inde makko burnde luttude noon woni inde Doyen Diop.


text:
Media janngo, Holno Internet waawi wallirde Pulaar e Ƴellitde Caaktirɗe Kabaruuji?
Gargol internet addii kesam hesaagu heewngu kadi waylii geɗe keewɗe ummoraade he mbaydiiji mum en ngaadanteeri, newni ɗum, haa weeɓani mo woni kala. Wontii won geɗe keewɗe ɗe neɗɗo suusano hooynanaade hanki, hannde waɗtii ballaade ɗum heɓa ko aldaa e tampere.
Hayso internet woppii batte peɗeeli mum he kala fannu gollorgal hannde ne, ko he caaktugol kabaruuji internet ɓuri addude mbayliigu patamlamu. Ko wonaa tan “reseaux sociaux-ji” ɗii, kono kala ko wiyetenoo hanki caaktirgal kabaaru (media) internet waylii no gollortee hannde.
So en ƴettii yeru jaaynde (Journal), hannde ene waynoo hay leyɗeele ɓamtiiɗe ɗee, ɗo jaaynde joginoo doole mawɗe he nder nguurndam renndooji mum en, jaaynde ɗereeji (muulateeɗe) nana maayta heen. Sahaa kala aɗa nana jaayndeeji mawɗi ene ndartina muulde jaayndeeje mum en, wonta ko he internet tan ɓe njaltinta ɗum. Addi ɗum noon, hono no mbiyɗen ni, ko sabu newogol udditde lowre geese (site web ) addaani yimɓe heewɓe waɗde lowe mum en caaktirɗe kabaruuji, tawa ko ndeppistoo heen wonataa hay gootel he nder teemedere (1%) ko joom en jaayndeeji gaadanteeji ɗii ndeppistoo ngam waawde wuurde ko.
Sosde jaaynde internet ko laaɓndii ko tiiɗaani, so en njerondirii ɗum e jaaynde muulateende (ɗereeji).
Caggal nde joom mum ndañi ordinateer e jokkorgal (connexion) interent, ko o hatojini tan ko lowre-geese (site-web) ɗuum ɗo adan ɗoo ene heɓoo hay e mehre so joom mum huwtoriima CMS en bayɗino WordPress, Joomla walla Drupal, kono so oon tigi ene felliti mahde ko ene wona gollorgal koolningal kadi belngal ndaarde ko maa haralleeɓe ( web designer en) njanta heen. Ɗuum noon ene laaɓndi waɗde jungo mum e jiifa, kono hay ɗuum ko ɗo doole joom mum tolnii tan feƴƴata, kono ene wona tuggude e 150,000.00 F CFA haa 700,000.00 e no haajuuji mbaydi. So gasii ko dañde beernoowo (hebergeur/host service) mo ene mooftan maa lowre maa he nder ngaandiijo (serveur) mum. Ɗuum ne ene waɗi mbaydiiji ɗiɗi. Ene waɗi ko wiyetee beernoowo denndaaɗo ( hébergement mutualisé/ shared hosting) tawa ko lowre maa e lowe goɗɗe koɗdinaa he nder ngaadiijo (serveur) gooto, walla beernoowo keeroraaɗo (hébergement dédié/ dedicated hosting) tawa ko lowre maa tan hoɗnaa he ngaadiijo mum bannge. Mo sakket oo ɓuri hisde kadi so neɗɗo yiɗii udditte lowre ndee he internet ko kanum ɓurata yaawde jaabaade, kono kadi kanum ɓuri tiiɗde njaru (coggu). Wonan’de puɗɗotooɗo, hay gadanoo oo ene moƴƴi. Njaru mum lewru ene waawi fuɗɗoraade $6.00 (3000 F cfa) haa $ 25.00 (12,500.00 F cfa), kono so tawii ko beernoowo keeroriiɗo o ene wona $118.99 haa $148.98 lewru kala, kadi ɓe njiɗata ko yo a renndin ɗum njoɓiraa hitaande ko famɗi fof walla duuɓi ɗiɗi. Kompañeeji keewɗi ene mbaɗa ɗum ko wayno, hostgator, GoDaddy e goɗɗi keewɗi fawaade he leydi ndi joom mum woni. So ɗum fof ɓennii ko dañde innde domen (nom de demaine/domain name) ko kanum wonata ñiiɓirde lowre maa he nder geese, ko wayno www.pulaaronline.com walla https://binndipulaar.com. So a ƴetti “.com” ene waawi jarde $14.95 haa $19.98 (7000 F cfa haa 10,000 F cfa) walla so a ƴetti gasirɗe ko wayno “.sn” ene waawi yahde haa 30,000 fcfa hitaande kala.
So en tonngii, mbiyɗen sosde lowre geese ene waawi waasde jarde hayhuunde walla fuɗɗoroo 50,000. cfa haa 1000,000.00, e no haajuuji e doole joom mum en mbaydi.
Awantaas Jaaynde Internet he dow jaaynde ɗereeji
Sikke alaa, ko njaru mum weeɓde woni awantaas ɓurɗo mawnude he sosde jaaynde internet. Jaaynde internet soklaani gollorde (huɓeere) mawnde hono no jaaynde ɗereeji ni. Jaayndiyankeeɓe mayre ene mbaawi liggodaade he nokku tokooso, walla nii gooto heen kala liggo bannge mum tawa ko ɓe njooɗdo too heewaaani. Kala nde ɓe cokkli diisnondirde e ɓe mbaawi waɗde batu he skype walla conference call ɗuum e peeje goɗɗe ɗe karallagal newnani yimɓe hannde. E ɓe mbaawi habrondirde e wostondirde miijooji rewrude e email. Ɗuum en jiyi, maa ustu fereeji, kasdiiji ceerɗi walla coggu galleeji mawɗi ceerɗi; maa ustu njoɓɗeele kuuraaji e telefonaaji hakknde leydi e leydi walla faksuuji e telegaraamuuji. Jaaynde internet soklaani yoɓde njoldiiji (transport) ngam sarde jaaynde mum he nokkuji ɗo ɗi njeeyetee ɗo walla aandude heen so lammbiraama.
E mbeñdi jaaynde ɗereeji, jaaynde internet ene heɓoo e kala nokku ɗo internet woni he nder aduna he (so wonaa tawa lowre ndee ko haɗaande he oon nokku). Neɗɗo ene waawi taraade ɗum he ordinatoor, tablet walla cinndel (portable) mum he kala sahaa.
Jaaynde Julornde walla blog?
Nde kaalaten dow too haala jaaynde internet ndee ene e hakkille men ɗiɗo kala, jiɗɗo waɗde blog tan o, e jaayndiyanke (walla nii entrepreneur ) jiɗɗo fuɗɗaade jaaynde mum. So wontii ko jiɗɗo udditde blog (bolog) tan o, ɗuum kadi ene ɓeydoo weeɓde, sabu palatformuuji keewɗi, ko wayno wordpress.org , blogger.com, tumblr.com, weebly.com e goɗɗi, ene ndokkumaa lowre blog taw ko alla-ɓolo. Kono hay ɗeen so aɗa yiɗi ko ŋarɗi tawa ene yahdi e won e kuwtorɗe karalleeje, alaa e sago pullaa heen ceede seeɗa, kono ene waawi waasde heewde. So en ƴetti yeru wordpress (ndee ɗo lowre ko heen waɗa), mbiyɗen e ɓe ndokka lowre taw ko alla-ɓolo, so tawii ko blog tan jiɗɗaa aɗa waawi huwtoraade ɗum, e ɓe njogii nii ko wiyetee themes, ɗeɓata wayde ko hono no wutteeji ni ɗi mbaawɗaa ñaantirde lowre maa haa ɓura ŋarɗude e nanndude e (pro. Website). Keewɗi e ɗiin kadi eɓe ndokkira ɗum en tawo ko mehre-mehre, kono won e ɗiin themes-ji ɓe njeeyat ɗum en (S35.00 haa $120) kono so a soodii ɗum laawol gootol tan a yoɓtataa so wonaa njiyɗaa wutte goɗɗo kadi keso mo njiɗɗaa ñaantirde lowre maa nde. So tawi ko jiɗɗo lowre gollornde noon, walla nii jiɗɗo blog mum cumaaɗo jeloode mum, eɓe njogii joɓeteeɗi. Nde tawno mo mehre-mehre o, wayko no luɓaade daaba janano nii, ɗo mbirti ɗaa kala o heɓtinirte sabu jeloode jooma makko. WordPress ne, so tawii ko lowre alla-ɓolo nde, ko luɓal tan kono wonaa dokkal panndungal. Sabu a waawaa jogaade innde domen (nom de domaine) hoore maa tan, alaa ko maa sinndondira e innde maɓɓe hono ni: www.inndelowremaa.wordpress.com, kadi to ndagameeji ɗerewol (footer) ɓe binndata heen ko innde maɓɓe. So neɗɗo naati he nder lowre ma hee ɓe kollat ɗum ɓannginooje maɓɓe, yanti heen kadi ko ɓe ndokkat maa e espaas (space) heewataa. So a ƴettii joɓeteeɗo noon, ɗuum fof ene waylo. Njoɓɗeele ɗee waɗi ko ƴele.Ƴelo heen fof ene jogii njaru mum kono ene jogii ko ɓeydantu maa e geɗe ɗe a waawaano heɓde he mo alla-ɓolo o. Kono kala heen ngo coodɗaa, ma nattu soodde themes (wutteeji ñaantorɗi ɗii) kala mo mbelaɗaa ko oon ƴettataa e kala nde mbelaɗaa. Ma waaw dañde innde domen ma, kadi space maa ma ɓeydoo yaajde fotde ko njoɓataa. Ƴelo adano ngoo ko (premium) $8.00 (4000 f cfa), ɗiɗaɓo ngo ko (business) $ 25.00 (12500 f cfa), tataɓo ngo ko (e-commerce) $45.00 (22500 f cfa.) lewru kala kono ɓe joɓnortoo ko hitaande. Ɗuum firti so a ƴetti ƴelo hakkundeewo ngo (business), sabu so tawii ko jaaynde a soklaani ko ɓuri ɗum, hitaande ko njoɓataa ɓurataa 150,000.00 F cfa, kadi hitaande addannde nde ɓe ndokkumaa innde domen, so ndeen yawtii njoɓataa innde domen ndee hitaande kala ko hedde 10,000 F cfa.
Ko ngoonga so neɗɗo ene yiɗi sosde jaaynde julornde, won geɗe keewɗe ɗe ɗum laaɓndi,ɗuum ma en njeewtoy heen he winndannde wonnde (business plan), kono njiɗmi feeñin’de ɗoo tan ko wonnde ɗum ko kuwtorɗe kese baawɗe heɓaade tawa tiiɗaani, te aduna oo kala ko heen hucci. Ene waawi wallude en e safrude caɗeele men to bannge Media ɗe ngoyaten ñalnde kala ɗe. Ene yahdi kadi he koɗki men, sabu ko en leñol jaajngol caringol, te internet hannde alaa ɗo yettaaki. So en ƴeewi ko wayno udditde Rajo FM he nder Dakaar hannde, ngo waawaa yahde ko ɓuri 75 Km, ɗum firti ngo wirtotaako Thies, saka ngo yettoo Jolof, Fuuta, Fuladu walla Ɓunndu, leyɗe Fulɓe keddiiɗe ɗee kam haalaaka. So a udditiino Rajo hannde he nder Senegaal, a innirii ɗum Pulaar FM, aɗa yiɗi ngo heɗee he nder leydi hee kala, alaa e sago ndañanat ngo ferekaasuuji keewɗi. Ɗuum way ko no uddittde rajooji FM keewɗi ni. Ngalu mum alaa ɗo heɓoto. Ko hono noon, jaaynde ɗereeji, foti ko winndaande he Pulaar walla Farayse, haaɗata tan ko he gure mawɗe ɗee, yettoytaako diiwaanuuji men dowri ɗi sabu caɗeele transport. Te hono no mbiyɗen ni, jaaynde kaayit ko huunde ƴeeŋnde nde waawaa yahdude e ciirtogol information technologie hannde ngol. Yeru, so aɗa yiɗi jaaynde maa ɗereeji yalta janngo subaka law, ko gila ñalawma mbinndaton, caatoɗon, juɓɓinon no nde lelorto. Ɗoon e 18:00 tawa on nawii ɗum imperimerie mbele e nde gasa muuleede ɗoon e 12:00 AM nde jolnee he otooji, nde saree he nokkuuji jeeyooji ɗii ko adii nde yimɓe ndawata, mbele ene cooda nde so payii e dawde golle. Ɗuum firti hayso joom jaaynde ndee heɓi kabaaru keso caggal 18:00 waawa ɓeydude ɗum he jaaynde nde, tawat nde naatii muulirgal (press). Oon kabaaru ko ma o mooftee haa janngo kadi o waɗee e jaaynde yaltoyoore faɓɓi janngo nde. He oo jamaanu facebook e dingire whatsapp eɗen nganndi kabaaru mooftotaako ɓalɗe ɗiɗi ene fada. Jaaynde internet kanum kala nde keɓɗaa kabaaru aɗa waawi naatnude ɗum heen gila ene wuli jaw. Kadi lowre geese (site web) ene waawi naworde jaaynde, rajo, e tele fof.
Jaaynde he Pulaar e Jaaynde Pulaar
So eɗen kaala jaayndeeji walla mbiyen ɗoo mejaaji (media) Pulaar tan hakkillaaji men ɓurata huccude ko e jaayndeeji binndaaɗi he ɗemngal Pulaar/Fulfulde walla Rajooji e Teleeji ɗo Fulfulde haalete. Nde tawnoo hammu men hannde ko yoo yiye ɗemngal men ngal ene wuuri kadi kala ɗo tolni ɗen eɗen nana e ngal haalee walla eɗen njiya e ngal winndaa. So goonga ɗuum woni ko kaɓanto ɗen mbele maa gas laataade, ko ɗuum waɗi en yiɗde dañde jaayndeeji (ɗereeji, Rajo e Tele) he pulaar. Ɗuum firti jaayndeeji kumpitooji, kabrooji he ɗemngal Pulaar. Ko kabaaru oo yiɗi fof noon yo o won, haysinno toɗɗi ko Indo walla Siin (Chine), yoo taw tan ko he ɗemngal Fulfulde haala, Ɗuum ko jaaynde he Pulaar. Eɗen poti hebbin’de ɗeen so en ndañii, sabu ko kannje ngoni pinndinooje ɓiyɓe leñol men, mbaɗa ɗum en yimɓe yaajɓe humpito, annduɓe ko yahatee e aduna he kadi wuurna ɗemngal men ɓamta ɗum.
Jaaynde Pulaar noon kanum ene waawi won’de he ɗemngal goɗngal ko wayno Farayse walla Engele, kono fayndaare mum yoo won haalde ko toɗɗii Fulɓe e ko ɓamtata daraja mum en. Mawnina pulaagu e pinal Fulɓe he nder hakkillaaji yimɓe heddiiɓe ɓee, haa ɓeen mbaawa ndaardude Fulɓe yitere hurum e teddungal, mbaasa jogaade e mum en yaw. Ɗeen jaayɗe kadi so ndañaama ma artiran en huunde ɓesnguuji Fulɓe, fuɗɗinooɓe saayde he nder leñɗi goɗɗi sabu majjude koye mum en.
Eɗen poti jokkude haɓeede yo en keɓ jojjanɗe men he kaalirɗe e ayaawooji leyɗeele men, ko ngoonga, kono eɗen poti huccan’de kadi ko aduna oo fof huccani ko, mbaasen jooɗaade haa ndaɗe ɗen mbiyen eɗen ngabboo. Ene weeɓi, ene udditanii mo woni kala, alaa hay paddal gootal.


text:
Hay huunde alaa he nder deftere Allah nde, al -Qur’aan, ko ene riiwta wonnde Allah neliino annabaaɓe ɓaleeɓe. Ɗal boom, sabu Allah wiyde he nder Qur’aan, “Min nelaani annabi so wonaa tawa ko he ɗemngal koreeji (leñol) mum en”, (Qur’aan 14:4) ene addana en wiyde ɓayde ɓaleeɓe ko leñɗi jooma en ɗemɗe, tawat nelaaɓe jippinooma he maɓɓe. Kono sabu coñce Islaam (Arabeeɓe) woownude hakkillaaji men wonnde neɗɗo ɓaleejo ko maccuɗo kadi nelaaɓe e annabaaɓe jaŋtateeɓe he Qur’aan ɓee kala ko Yahuudyankooɓe walla Arabeeɓe waɗi juulɓe ɓaleeɓe ene koɗni he hakkillaji mum en wonnde annabaagal e nelal ko ɗiin leñɗi tan keerorii ɗum.
jokku taro
Like this:
Like Loading...
Cowogol & Kosamɗingol Aadee, ko tiitoonde deftere hesere nde Ceerno Mammadu Saalif Mbaay wallifii yaltunde ko ɓooyani. Eɗen nganndi kala nde deftordu Pulaar ɓeydotirii tiitoonde hesere, ene jibina weltaare mawnde wonan’de kala ɓiy pullo. Gooto kala ene heppa nde tamata ɗum he juuɗe mum haa uurno ɗum ɓuucoo ɗum ko adii nii nde hippitta ɗereeji mum taroo binndanɗe mum.
jokku taro
Like this:
Like Loading...
Firoojo deftere Allah, Al-Qur’aanaare teddunde nde, puɗɗiima heewde he ɗemngal Pulaar. Gila he kaamiilu kiɓɓuɗo o haa e taƴanɗe ko wayno taƴannde “Amma”. Ƴellitagol karallaagal kesal e mbaydiiji kesi caaktirgol kabaruuji haa ɓuri teeŋtude to bannge numérique/digital, ɓeydii ma weeɓnude Cargol ganndal. Ko ɗuum addanii suka Guinee-naajo (Gine), Alfaa Amadu Ɓuriya Jallo, suɓaade muulde firo mum Qur’aana he karallaagal numérique/digital.
jokku taro
Like this:
Like Loading...
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar. O jannginii, o heblii jannginooɓe kadi o wallifiima defte keewɗe he ɗemngal Pulaar. Kono ɗeen defte noon haajooni leñol ngol daraaki he no ɗe muuldaa. Ɗuum ko ñamaande teddunde, nde yontii leñol ngol ene ƴeewa no rootorii ɗum.
Jokku taro
Like this:
Like Loading...
Fulɓe Gila Heli e Yooyo Haa Fuuta Tooro, ko tiitoonde deftere Porofosoor Abubakri Muusa Lam mo Duɗal Jaaɓihaaɗtirde Seek Anta Joop Dakaar, wallifii yaltunde ko ɓooyaani. Ko kayre woni deftere makko tataɓere winndaande e ɗemngal Pulaar.Eɗen nganndi o mo wallifii defte keewɗe e ɗemngal Farayse tawa kadi koko yowitii e daartol Fulɓe e iwdi mum en.
jokku taro
Like this:
Like Loading...
Gila nde dillere guurtingol ɗemngal Pulaar/Fulfulde e winndude kam e ƴellitde kala fannu ganndal he nder maggal, fuɗɗii e kitaale jawtuɗe ɗee, subaka kala mo Allah addi aɗa yiya walla nanaa deftere walla wallifo heso yaltungo he ɗemngal Pular. Saggitorde Fransi/Pular: Konguɗi e Sagaraaji Hiisa e Tasakuyee (Lexique francais/Pular des mathématiques et des sciences de la vie) ko deftere nde Galle muulngo l’Harmattan yaltini gila 2018, nde lemminooɓe defte pulaar ɓeyditortoo he defterɗi mum en, teeŋti noon e ɓeen yiɗɓe gannde Hiisiwe ( mathématiques).
jokku taro
Like this:
Like Loading...


text:
– 22 sulyee 1994, to Gammbi, Yaayaa Jaamee liɓi laamu Daawuuda Jaawara gardinooɗi leydi ndi gila 1965.
– 15 ut 1995, to Sao Tome et Principe, kooninkooɓe njamfii laamu Miguel Trowoada. Kono o heɓti laamu yontere rewnde heen nde.
– 28 settammbar 1995, to Komoor (Comores), merseneeruuji, e gardagol Bob Denaar njandini laamu Said Muhammed Johaar. Ko konu Farayse heɓtani mo laamu makko.
– 16 saawiyee 1996, to Sieraa Lewoon (Siera Léone), gardinooɗo laamu koninkooɓe jamfaa.
– 27 saawiyee 1996 to Niiseer, kolonel Ibraahim Baare Mainasara jamfii laamu persidaa Mahamane Usmaan.
– 25 sulyee 1996, to Burundi, Piyeer Buyoya (Pierre Buyoya) heɓti laamu rewrude e kuudetaa.
– 17 mee 1997, to Sayiir (Zaire), Laurent Désiré Kabila, toɗɗii hoore mum hooreejo leydi caggal lebbi jeegom murto, tawi Mobutu ardiima leydi ndi fotde duuɓi 32. Ñalnde 16 saawiyee 2001, gooto e gardeeɓe reenatnooɓe mo gunndii mo, wari mo. Ɓiyiiko biyeteeɗo Josef Kabila arditii leydi ndi.
– 25 mee 1997, to Sieraa Leyoon (Sierra Léone), kooninke biyeteeɗo Johnii Pool Koroma (Johnny Paul Koroma) liɓi laamu persidaa Ahmad Tejan Kabaa. Konu leyɗe Afrik hirnaange heɓtani mo laamu makko e hitaande 1998.
– 15 oktoobar 1997, to Konngo Baraasawil, Denis Sasu Ngeso (1979-1992) heɓti laamu caggal nde fooli konu Paskaal Lisubaa.
– 9 abriil 1999 to Niiseer, Ibraahim Bare Maynasara waraa e gardagol Daawuuda Mallam Wanke.
– 30 abriil 199, to Komoor, konu heɓti laamu e gardagol kolonel Asali Asumaani.
– 7 mee 1999, to Gine Bisaawo, murto koninkooɓe, e gardagol seneraal Ansumaan Maane, liɓi laamu Jaawoo Bernardoo Wiyeeraa (Joao Bernardo Vieira).
– 24 desammbar 1999, to Koddiwaar, murto soldeteeɓe liɓi Henri Konan Bédié e gardagol seneraal Robeer Geï.
– 15 marse 2003, to Santarafrik (Centrafrique), seneraal Faransuwaa Bosisee (François Bozizé) yandini laamu Anje Felikse Pataase (Ange Félix Patassé).
– 16 sulyee 2003, to Sao Tome et Principe. Maasoor Fernanndo Perera janfii laamu. Kono nde o haaldaa, o jaɓi tottitde ɗum ñalnde 23.
– 14 settammbar 2003, to Gine Bisaawo, kuudetaa yandini laamu Kummba Yalaa. Gardinooɗo kuudetaa o, hono Verissimo Correia Seabra wattini ko wareede, hitaande caggal ɗuum.
– 3 ut 2005, e Muritani, kuudetaa yandini laamu Maawiyya kaaɓananoongu, e gardagol kolonel Muhammed Abdel Asiis. Arditii leydi ndi ko kolonel Eli wul Muhammed Faal.
– 6 ut 2008, e Muritani, seneraal Muhammed Abdel Asiis jamfii laamu Siidi wul Seek Abdallaahi, toɗɗanooɗo e wooteeji laaɓtuɗi, lebbi 15 caggal nde ƴetti laamu.
Bookara Aamadu Bah


text:
Radiodiffusion Mauritanie Internationale hono RMI-info.com ko lowre kabaruuji kuuɓtodinɗi yaltoore e tammborɗe keewɗe (binndol, hito, wideyoo). Sosi nde ko sukaaɓe muritaninaaɓe wonɓe to leydi Farayse. Faandaare lowre ndee ko humpitde kala ɓe Muritani woƴi kam e kala yiɗɓe humpitaade ko yahata e aduna hee. RMI-info.com renndini ko sukaaɓe fannuyankooɓe, gollooɓe e sanɗaaji. Ko jaaynde udditaniinde winndere ndee, daraniinde wellitaare haala e wellitaare miijo. Hol sabaabu ande daranoo ɗuum ? Ko ngam rokkude yimɓe ɓee kabaruuji banngeeji ɗii fof, tawa ko koolkisaaɗi. Ko yiynude golle ɗaniiyankooɓe, haa teeŋti noon e ɗanniyankooɓe Muritaninaaɓe walla Afriknaaɓe wonɓe to Orop. Ko rokkude golle sukaaɓe ngollata faayiida, tawa ine rokka ɗum en konngol.
Ko ndeeɗoo Jaaynde waɗani Fooyre Ɓamtaare jeeyngal ngam wallitde ɗum.
Mballee Fooyre Ɓamtaare, jaaynde wajjere he ɗemngal Pulaar
Fooyre Ɓamtaare ko jaaynde kabaruuji e nehdi, wootere wajjere he ɗemngal Pulaar, nde Fedde Ɓamtaare Pulaar he Muritani (FƁPM) sosi he hitaande 1980.
Nde yaltatnoo ko laawol gootol lebbi tati kala, kono gila 1989 nde waɗtii yaltude lewru kala laawol gootol. Nde waɗiranoo adan ko wallitde jaŋde mawɓe nder FƁPM, kono caggal ɗuum, seeɗa seeɗa, nde yaajtinii dame mayre haa nde wonti gollirgal pindinoowal, kabrowal, carowal pinal. Gaa gaa donngal gadanal jaaynde ndee, so ɓamtugol ɗemngal e pinal fulɓe nder Muritani, Fooyre Ɓamtaare waawii kadi wonde nokku gostondiral hakkunde pine, e nehaande pinal ngenndiwal gootiɗngal, tiiɗangal keewal pine e demokaraasi, ɗooftiinde hakkeeji.
Gila nde fuɗɗitii yaltude e hitaande 2006, Fooyre woni jaaynde wootere wajjere yaltoore he ɗemngal Pulaar he nder Muritani, he nder diiwaan hirnaange Afrik oo kala (Pulaar/fulfulde ine haalee heen he nder dowlaaji noogaas), haa woodi waɗtuɓe wiyde wonde Fooyre ko jaaynde he ɗemngal Pulaar « ɓurnde lollude he nder winndere ndee ».
Gila 2008, Fooyre ko tergal Réseau de la Presse Mauritanienne (RPM) (Laylaytol Jaayɗe Muritani). Duumagol Fooyre kam e galɗugol loowdi mum, kam e pellital e humpito goomu ngardiingu ɗum nguu, lollinii ɗum no feewi, njaalɗinii ɗum he nder sato jaayɗe mettungo, ɗo Fooyre faarnii, sawndondiri jaayɗe mawɗe he Farayse e Arab.
Ƴeewaa noon Fooyre ina wondi e caɗeele teeŋtuɗe to bannge ngalu. Fooyre ine ŋakkiraa kaɓirɗe, Fooyre heɓataa ko jaayɗe goɗɗe (jaayɗe kaayit e lowe internet) keɓata koo. Wuurni Fooyre ko yarlitaare, ko pellital goomu mum winndooɓe, ko janngiyankooɓe mum ñiiɓɓe ɓee, hay so tawii aɓe kakindii.
Ko ɗumɗoo addani Fooyre soklude he mon, soklude he ballal mon, e balle mon. Ngam jokkude wuurde, jokkude humpitde e findinde, e ɓamtude gootal e ɗemɗe men ngenndiije ɗee. Ngam kadi Muritani ɓurɗo alɗude to bannge neɗɗaagu e pinal.
Soutenez Fooyre Ɓamtaare l’unique journal en langue pulaar
Fondé en 1980 par l’Association pour la Renaissance du Pulaar en République Islamique de Mauritanie (ARPRIM), Fooyre Ɓamtaare est un média associatif d’information et d’éducation en langue pulaar
Trimestriel de 1980 à 1989, il est devenu mensuel depuis 1989. Conçu à l’origine pour appuyer les programmes d’alphabétisation de l’ARPRIM, Fooyre Ɓamtaare a progressivement élargi son champ d’action, et est devenu, au fil des ans, un outil d’éveil, d’information et de diffusion culturelle. Par-delà sa mission première de promotion de la langue et de la culture peule en Mauritanie, Fooyre Ɓamtaare assume les fonctions d’espace d’échanges interculturels et de plate-forme d’une culture nationale unitaire et soucieuse de la diversité, démocratique et respectueuse des droits.
Depuis qu’il a repris sa parution, en 2006, Fooyre Ɓamtaare est l’unique publication en langue Pulaar en Mauritanie, et dans la sous-région ouest africaine (le pulaar/fulfulde y est parlé dans une vingtaine d’Etats), à telle enseigne qu’il est, aux yeux de certains, le journal en langue pulaar « le plus populaire au monde ».
Fooyre Ɓamtaare est, depuis 2008, membre du Réseau de la Presse Mauritanienne (RPM). Sa régularité et la richesse de son contenu, l’engagement et le professionnalisme de son équipe rédactionnelle lui ont assuré une solide renommée, et l’ont imposé dans un paysage médiatique difficile, où il côtoie fièrement les plus grands titres en arabe et français.
Fooyre vit, pourtant, dans un état de quasi-précarité. Dépourvu de moyens, il ne bénéficie pas, pour autant, des mêmes avantages que les autres médias (journaux et sites). Il ne survit que grâce au volontariat, à la détermination de son équipe rédactionnelle, et à la fidélité de son modeste lectorat.
Voilà pourquoi Fooyre Ɓamtaare a besoin de vous. De votre soutien et vos contributions. Pour continuer à exister, à informer, à éveiller, à promouvoir une de nos langues nationales. Á œuvrer pour une Mauritanie humainement et culturellement plus riche.


text:
So kullon ɓurkon bonde e aadee ina limtee, ɓoyngu woni hoore. Rewi heen ko laadooje, caggal ɗuum yaare, nde nooroo ara. Hay gooto haalantaa goɗɗo oo sababuuji ndeen bonannde, gooto e men fof ina anndi ɗum, haa heddii, ma a taw, wonande ɓowngu ! Ndaa noon, so en njiɗii yawde neɗɗo, mbiyen ɗum « ellee ɓowngu ! »
So kullon ɓurkon bonde e aadee ina limtee, ɓoyngu woni hoore. Rewi heen ko laadooje, caggal ɗuum yaare, nde nooroo ara. Hay gooto haalantaa goɗɗo oo sababuuji ndeen bonannde, gooto e men fof ina anndi ɗum, haa heddii, ma a taw, wonande ɓowngu ! Ndaa noon, so en njiɗii yawde neɗɗo, mbiyen ɗum « ellee ɓowngu ! »
Waɗi noon ko kanngu ɓuri waawde warde, sibu ko kanngu addata e aadee ñawu ɓurngu bonde e aadee en e nder duunde men Afrik ndee kay, so jontinooje.
Kono, ko e laawol wonaa, sibu won yiytuɓe, haa mbaɗti feewnude huunde (patch) nde neɗɗo takkata e ɓalndu mum wemjinoore ɓoyɗi. Wemjinde ɓoyngu ko haɗde ɗum heɓtinde neɗɗo walla jawdi siiɓotoo ƴiiƴam mum en ɓee.
Jooni ɓe ngoni ko e renndinde kaalis ngam feewnude heen haa heewa ɓe koolkisoyoo ɗum to Uganndaa nganndu-ɗaa, hojom fof, jontonooje ina bara toon cukalel.


text:
iwɗi fulɓe
Saakitaama ñannde : Hesɗintinaama ñannde :
Iiwɗi fulɓe ! ko ɗum woni toɓɓere men hande e yewtere Ko mbiiɗon. Juppuɗo yontere nde noon, ko oo taarikiyanke, Abuubakri Muusa Laam. O wiindii e hitaande ujunnaaji ɗiɗi e sappo e goo, daartol ene wiye “Fulɓe gila Heli e Yooyo haa Fuuta Tooro”. E ngol daartol noon omo jangtoo fulɓe horo ngiwii, Holko addi fulɓe ene tawee e leyɗeele keewɗe e Afrik ? Holko addi ene wiye pullo jom nay ? So tawii wonn e menn sikkuɓe fulɓe peri koy arabaabe, walle yahuud enn, e yiyande Abuubacri Muusa Laam, ko majjere tann woni ɗoon, sabu fulɓe iwdi mum enn ko tuggude habbasi fayi Misirah to tawetenn leydi Egypte jamaano hande


text:
“Hol no mbaawirten faamninirde sukaaɓe men wonde ko jaŋde woni coktirgal ɓamtaare ɗoon ɗo annduɓe ngoni waasɓe, warkoyeeɓe ngoni alɗuɓe ?” (konngol Robert Mughabe)
“Hol no mbaawirten faamninirde sukaaɓe men wonde ko jaŋde woni coktirgal ɓamtaare ɗoon ɗo annduɓe ngoni waasɓe, warkoyeeɓe ngoni alɗuɓe ?” (konngol Robert Mughabe)
Hikka, to leydi Farayse, e nder almudɓe 100 waɗnooɓe bakkaa fof, heen 90 keɓii, woni 90% keɓii. Ɗoo e Muritani, e hitaande 2015, e nder 100 waɗnooɓe bakkaa fof, heen 85 keɓaani, ɗum noon ko 15% keɓnoo … Wonande won ɗiin fannuuji nii, dañooɓe ɓee ɓurataa 6%. Ɗumɗoo ina weeyondiri ! E nder leyɗe winndere ndee kala, so huunde wayii nii bonde, ko duko mawngo jibinta. E nder leydi men, ko ɗum huunde woowtaande, ɗum dillantaa, dillinaani hay gooto, muusaani hay gooto, sibu, ko famɗi fof, ko ina wona duuɓi 20, ko ɗuum woni njeñtudi Bakkaa ndii. So ardiiɓe jaŋde walla leydi ndii naamnaama no jaŋde wayi e leydi hee, ɓe kersataa jaabaade wonde “fof ina yahra no fotnoo yahrude”, “fof ina moƴƴi, hay huunde ŋakkaani”… Eɗen njenanaa hikka kadi wayata tan ko no wayatnoo nii, sibu won ko woƴi ardiiɓe Muritani ko wonaa ganndal.
Ɗum noon, no mbiyru-ɗen dow nii, e hitaande 2015 ko 41 986 almuudo mbaɗnoo bakkaa e Muritani. Ko 7% (3 134) fat ɓenni e daawal gadanal. Nde daawal ɗiɗmal yanti heen 3 302 woɗɓe njanti heen. Fof woni 6 436 “baseliyee” e hitaande 2015, woni 15% keɓɗo e 85% luppuɗo. Ɗum ɗoon haawnaaki e leydi men, ɗo ganndal natti jogaade faayiida ko ina jooni duuɓi dutal. Sibu, no mawɗo leydi Simmbaabuwee wiyri e lewru feebariyee 1998 nii : “Hol no mbaawirten faamninirde sukaaɓe men wonde ko jaŋde woni coktirgal ɓamtaare ɗoon ɗo annduɓe ngoni waasɓe, warkoyeeɓe ngoni alɗuɓe ?”
limooje ƴoogaaɗe e Cridem.org
Rewɓe kooniima e bakkaa hiisa
Hikka, e bakkaa matematik, ko sukaaɓe rewɓe ɗiɗo ngardii. Mi anndaa so tawii ko ngol woni go’o, miɗo anndi kam ɗum heewaani waɗde. Ko ɗum maale moƴƴe wonande renndo ngoo, sibu ñalnde kala darnde rewɓe ina ɓeydoo teeŋtude.
Ko nawi konu e peewnugol kaayitaaji kawgel ?
Miɗo yenanaa noon ko ngol woni go’o ko muulirde konu (larme) ina halfinee muulngo denndaangal kaayitaaji baɗirteeɗi kawgelaaji (naatgol kolees, berwe, bakkaa…), so en tuugiima e kabaaru jaaynde Le Calame. Ɗum ɗoon noon ko teemedde miliyoŋaaji ugiyya. Huunde haawniinde sibu muulirde ngenndi e muulirɗe keeriiɗe ina keewi e leydi hee, hay ministeer jaŋde ina jogii muulirde mum, hono muulirde IPN (Duɗal Karallaagal Jaŋde Ngenndiwal) ! Ɗum addani Le Calame wiyde wonde « Ɗum ko seede wonde ngardiigu kaalis e leydi ndii ina niɓɓiɗi, tee ko ɗum huunde nde hay gooto meeɗaa yiyde, nde alaa ɗo yiyetee e winndere ndee, ɗo konu, mudiingu e politik, mudii kadi e njulaagu, gila e ruso kaŋŋeeji haa e muulngo kaayitaaji. Muritaninaaɓe najii, konu hippiima, happiima fof. »
Muttaar


text:
En njettii geno. En puɗɗoriima innde geno joom yurmeende huuɓtidinnde e joom yurmeende heeriinde. Jettooɗe ngoodani ko Allah.
Fedde ɓamtaare pulaar catal Suwoyraat, yuɓɓinii ñalnde 15-11-2014 yeewtere pinal. Tiitoonde mayre ko “caɗeele renndo men hannde”.
Jeewtuɗo oo ko Nasiiru Hammee Sih mo Haayre Mbaara e Sumeraaji. Ndee yeewtere ko faayodinnde sabu alaa biyoowo mbiy-mi mo anndaa caɗeele men hannde. Ɓayde wontii gagga fof ina sokli jiiɓto, gagga fulɓe hannde, ko hol no ɓe cafrirta ɗee caɗeele teppuɗe en, keedi en e ɓamtaare. Tiitoonde ndee ina tonngii e nder ginol ɗee toɓee nayi (4) : kawral, ngondiigu, haɓde e bone gondaaɗo, e aadaaji hanki. E tonngol holi cafroowo walla safrooɓe ? En njettii geno sanne, en mantii kala banndiraaɗo tawtoraaɗo ndee yeewtere, haa teeŋti noon e jabbaaji men, goomu pinal timtimol Nuwaadibu, Haamiidu Sih, Habii Abdul Bah, Fedde sippirooji e kiirɗeeli pinal, kam e kala fuutanke. En mantii Fedde Ɓamtaare Pulaar catal Suwoyraat sabu leñol ngol ina hotojini e haaldude e yeewtidde e hoyre mum. Eɗen ñaagii kala katante nde wallata en e jiiɓto ngal naamndal.
Haamiidu Mammadu Bah, Kalfinaaɗo jaŋde catal FƁPM suwoyraat


text:
No Alla waɗata, e tonngoode men yawtunde ndee tan, ina wiyaa heen wonde paawngal dennge alanaaka safaara, kono e daawal hakkunde ngal dinnge dañanaama feso. Sosiyatee peewnoowo leɗɗe biyeteeɗo Sanofi yaltinii feso wiyeteengo Dengvaxia, faddotoongo paawngal dennge.
No Alla waɗata, e tonngoode men yawtunde ndee tan, ina wiyaa heen wonde paawngal dennge alanaaka safaara, kono e daawal hakkunde ngal dinnge dañanaama feso. Sosiyatee peewnoowo leɗɗe biyeteeɗo Sanofi yaltinii feso wiyeteengo Dengvaxia, faddotoongo paawngal dennge.
Ko ɗum huunde mawnde no feewi sibu won yerondirɓe ɗum e jiytugol feso sayo walla poliyoo.
Ɗum noon, Muritaninaaɓe, haa teeŋti noon e Nuwaasootnaaɓe, ina mbaawi yettude Alla, kono, Sanofi kadi ina foti hamdinaade sibu doole mum njarii. Waɗi noon ko ɓe periima heen fotde 1,3 miliyaar oroo (hedde 500 miliyaar ugiyya), jiidaa e 300 miliyoŋ oroo (115 miliyaar ugiyya) mahraaɗi isin potɗo feewnude feso ngoo, baawɗo feewnude ko ina fesa 100 miliyoŋ neɗɗo hitaande kala.
Dennge fof e famɗude ko wari neɗɗo, ina jogii e faggudu batte bonɗe. Tee ñawu nguu ina yaawi saraade. Ko ɗum tag iso ngu naatii nokku, yimɓe fof keewi ko lelaade. Sifaaji maggu ɓurɗi bonɗe ina tawee e leyɗe Asii e Amerik worgo, ko wayi no Beresiil ɗo ngu wari hikka fotde 693 neɗɗo e nder 1 400 000 neɗɗo ngu liɓnoo ɓee.


text:
Ko e lewru sulyee 2012, Fooyre Ɓamtaare yaltinnoo tonngoode mum 100, heen 30 tonngoode ko hakkunde 1980 e 1989, heen 70 tonngoode ko hakkunde 2006 e 2012. Jooni (abril 2021), woni duuɓi jeenay caggal ɗuum, en njaltinii tonngooɗe 100 goɗɗe. En njettii heen Alla no feewi !
Waɗde daawe nguurndam Fooyre ine peccoo e daawe ɗiɗi maantinɗe :
– daawal gadanal : 1980-1989 ;
– daawal ɗimmal : 2006 – 2021
Daawal gadanal
Sosi Fooyre Ɓamtaare, ko Fedde Ɓamtaare Pulaar he Muritani, e gardagol Mammadu Siley Bah. Fooyre yaltini tonngoode mum adannde ko e lewru noowammbar 1980. E oon sahaa jaayɗe keeriiɗe ngoodaani e leydi hee. Oon sahaa, yaltinde ɗerewol binndangol ine heewi caɗeele. Jaaynde ndee yaltatnoo ko lebbi 3 kala laawol gootol, e sifaa ɗereeji keppaaɗi, ko famɗi fof kelle 8. Ko tumbitte 1 000 kebbitintenoo, caree e nder cate FƁPM nder leydi ndii. Njeeygu ɗeen tumbitte difinoo coggu kaayitaaji (wonaano huunde saɗtunde) kono wuurnunoo jaaynde ndee ko yarlitaare terɗe Goomu jaaynde e ko ɓuri teeŋtude. Tammbinoo golle ɗee ko Goomuuji jeeyngal e jaaynde, ɗi Maamuudu Haaruuna Joop, Umar Abdullaay Soh, Kajjata Maalik Jallo e Aamadu Sammba Soh ndeggondiri e gardagol mum en hakkunde 1980 e 1989.
E ɗii duuɓi jeenay (1980-1989) ko tonngooɗe 24 njaltinaa (ina waɗi heen diwaaɗe : tongooɗe 8, 15, 17, 18, 25, 27) : jaaynde ndee yaltatnoo ko laawol gootol lebbi tati kala.
Daawal ɗimmal : 2006 – 2021
Caggal batu Mooɓondiral jooɗinoongu e 2003, goomu kumpital kesu sosaa. Ina jeyanoo e tuugnorgal nguun goomu, toɓɓe tati, maantinɗe : heɓtude yeewtere rajo, e wuurtinde Fooyre Ɓamtaare e sosde lowre internet. Kono, e oon sahaa, fof ko ko uddunoo, sabu laamu lofnoongu golle Fedde ndee, haɗti jaltugol Fooyre, uddi yeewtere men to Rajo Muritani, ko kam wonnoo ɗoo. Nguun laamu nde follaa e ut 2005, henndu wellitaare fuɗɗii wuttude, woodi dame puɗɗii udditaade. Nii woni, ñalnde 9/11/2005, Goomu kumpital yettinii Yiilirde Fedde ndee yiɗde mum ƴettitde Fooyre. Kono heɗɗaawo ina woodnoo to bannge sariya, sibu baylugol sariyaaji jowitiiɗi e jaayɗe. Fooyre joginoo tan ko “dépôt légal” keɓanooɗo e hitaande 1980, ndaa ɗuum nattii waawde yaltinde jaaynde. Ɗaɓɓaande winndaa, joɗɗinaa ko kalifu geɗe nder leydi ñalnde 20/04/06, jokkondire mbaɗaa, kono huunde ndee tehi no feewi. Nii woni pellit-ɗen yaltinde tonngoode 31 Fooyre Ɓamtaare. Ɗum hawri ko e sankaare Yero Dooro Jallo ñalnde 5/03/06, mbaɗdu-ɗen heen tonngoode heeriinde (kelle nay hakkundeeje, jaarooje Yero).
Hakkunde 1989 e 2006 noon, mbayliigu mawngu waɗii to bannge karallaagal, kuutorɗe kese juumtuɗe njolii, newnooje golle, kono ɗaɓɓuɗe humpito majjum. Alla wallii en, en njaawii naatde heen law, eɗen mari karallaagal kesal peewnugol jaayɗe ngal. Tonngoode 31 ndee saraa ko e ñalɗi mawningol hitaande 30ɓiire Fedde ndee (3 e 4 suwee 2006). Tonngoode 32 ko noon golloraa. Keɓoy-ɗen yamiroore e mudda (lebbi tati) ko ñalnde 14 suwee 2006. Ndeen yamiroore fuɗɗii ko e tonngoode 33 (sulyee 2006). Nde huuɓi ko ñalnde 18/10/2006, kono, keɓ-ɗen yamiroore hesere, tuugiinde e sariya keso (Kuulal 11 sariya sariya 017/2006 mo 12/07/2006 jowitiingal e wellitaare jaayɗe, sariya dogoowo haa e ñalngu hannde nguu).
Gila ndeen, haa e ñalawma hannde oo, lewru kala Fooyre Ɓamtaare ina yalta, so wonaa e noowammbar e desammbar 2010, walla noowammbar 2018, saawiyee 2019, sulyee 2020, sabu caɗeele muulirde ngenndi. E ngalɗoo daawal (2006 faade hannde), jaaynde ndee ina waylii so ƴeewdaama e daawal gadanal ngal (1980-1989) : nde waɗtii yaltude lewru kala, tee jooni nde ɓuri duumaade ; ŋari mayre ɓeydiima ; nde ɓeydiima mawnude, sibu ndeen ko ɗereeji 4 haa 8 tokoosi so heewii, hannde ko 8 mawɗi cowiiɗi laabi ɗiɗi gadani ɗii.
So wiyaama Fooyre tan noon, miijetee ko jaaynde kaayit ndee ; kono fooyre ko jaaynde kaayit ndee e lowre enternet ndee (https://pulaar.org), kam e hello mum facebook. Ɗum noon ko kaayit oo e kuutorɗe enternet ɗee.
Lowre internet ndee (pulaar.org) fuɗɗii gollaade ko gila feebariyee 2008. Ɗuum ne kadi jeyanoo ko e toɓɓanɗe Goomu kumpital. Denndaangal binndanɗe mayre ɗum noon ina njollee e internet. A nde jogii kadi lowre nder laylaytol renndo facebook (gila 2012), addanoore nde jokkondirde e fulɓe heewɓe e nder winndere ndee…
Eɗen mbaawi wiyde kadi wuurni Fooyre e daawal 2006 haa 2013 ko yarlitaare, tee e ngalɗoo daawal hay kaɓirgal gootal Fooyre joganooki. Ɗo adan ɗoo ko tumbitte 1 000 wonnoo, wonti 750, jooni ko tumbitte 500 tan kebbintee. Waɗi ɗum ustaade ko waasde ko hebbintee koo jarde. Kono, alaa dañirɗe Fooyre joginoo so wonaa ko yeeyetee e jaaynde kaayit ndee.
Tuggi 2013 haa jooni, won bayliigu waɗi : Fooyre waawii soodande hoore mum kaɓirɗe (ordinateer, muulirde, ekn), caggal nde waɗti heɓde ballal ummoraade e laamu (gila 2013) hay so tawii noon, ko ɓuri heewde heen ko nde heɓata koo ine yawnii. Kono kadi nde waɗtii dañde lulniiɓe (ɓe njettaama kaaɗdi njettoor) gila nde waɗti yeeyreede mbaadi limnere (version numérique), sibu nguun njeeygu ɓuri newaade, tee kala ɗo neɗɗo waawi wonde ine waawi heɓde ɗum. Kono, ɗuum fof e waade noon, huufooɓe ɓee, e sahtotooɓe ɓee, e winndooɓe ɓee, e sarooɓe ɓee, e toppitiiɓe lowre internet e hello facebook, ko yarlitiiɓe, sibu njoɓetaake. Kadi, Fooyre ine adda ballal mayre e kasdi joɗnde fedde ndee gila hitaande 2008.
Fooyre Ɓamtaare kadi, ko lowre internet pulaar.org
Hannde kayre woni lowre e Pulaar wajjere, wuurnde gila 2007. Lowe internet keewɗe, cosanooɗe e daawal hee maayii, nde tawnoo wuurnude lowre internet ine ɗaɓɓi heɓaare duumiinde kam e humpito moƴƴo karallaagal majjum haa waawa yahdude e mbayliigaaji mum keewɗi.
Pulaar.org, ko famɗi fof ko :
– 3 000 winndannde
– 200 njillu ñalawma kala
– Loowdi njuɓɓinaandi e defte : Alhajji Mahmuud Bah, Manndelaa, Tomaa Sankara, Ganndal sawru, Jaambareeɓe men, dartagol koloñaal, ganndal kuule asamaan, Sariya jeyi leydi ; nganndiwal, Lislaam e njiyaagu ; leyɗeele, hoohooɓe ; Sida, Jabet ; Nguurndam e maayde ɗemɗe, yimɓe, daartol Afrik hirnaange, Misra Ɓooyɗo, Siin, Japon ekn.
– 70% binndi Pulaar nder internet hannde, ko pulaar.org
Hello facebook : https://web.facebook.com/fooyrebamtaare
– Sosaa ko 12 sulyee 2012
– Faandaare : anndinde jaaynde ndee e fedde ndee
– 1 577 dewindiiɗo e 5 000 sehil
– Sikke alaa ngo lollinii binndol Pulaar he nder internet haa teeŋti noon jeyegol hooreejo mayre e firɓe Facebook, firefox… he Pulaar.
Tonngol
Hannde, he nder leydi ndii, haa nii he diiwaan hirnaange Afrik ndee, Fooyre Ɓamtaare woni jaaynde wootere, wajjere yaltoore e ɗemngal PULAAR. Wuurnude jaaynde e nder ɗemngal ngal alaa fof ɗo laawɗinaa, e sato wayngo nii yoorde, weeɓaani, sibu heewɓe ndokkaani ɗum qiima, mbiyata nii ma a taw, ko toppitiiɓe ɗum ɓee ngalaa haaju. Kono, en njettii Alla, en njettii Fedde Ɓamtaare Pulaar he Muritani, sabu mum sosde ndee jaaynde, gila nde heewɓe purƴinta Pulaar ndee, wuurni ɗum haa Duɗal Ɗemɗe ngenndiije sosaa, haa e oo sahaa hannde mo yimɓe fof, gila haralleeɓe jaŋde e ɗemɗiyankooɓe, haa e laamuuji, haa e furƴintunooɓe fof, heɓtini nafoore duttanagol ɗemɗe ngenndiije. Heddii ko jokkude e duñcude e wifde Fooyre men mbele ande jokka e yaynanaade en bolol men.
Ngam ɗumɗoon, Fooyre ine hatojini e winndooɓe, e huufooɓe, e sahtotooɓe, e sarooɓe e yeeyooɓe, e kaɓirɗe, e kasdi internet e lowre pulaar.org e laylayti ekn. Ɗee geɗe fof noon ko ngalu waawi rokkude ɗum en, hay so tawii yarlitaare kadi ine waawi wallitoreede. Njeeygu Fooyre, ɗo waawi tolnaade fof, waawaa addude nguun ngalu, alaa e sago peeje goɗɗe njiytee.
Tumbudu Fooyre (2019 – 2023)
– Aamadu Malal Gey
– Saydu Aamadu Njaay
– Maamuudu Haaruuna Joop
– Abdullaay Yerel Soh
– Malal Sammba Gise
– Dooro Gey
– Abuu Kan
– Umar Al Hajji Caam
– Bookara Aamadu Bah (Hooreejo Tumbudu)
Peccitagol ngardiigu lowe binndol tuggi abril 2021
Nguurndam Fedde : Bookara Aamadu Bah
Dawrugol e faggudu : Maamuudu Haaruuna Joop
Miijo e cariiɗe : Malal Sammba Gise
Daartol e renndo : Aamadu Malal Gey
Pinal e coftal ɓalli : Njaay Saydu + Dooro Gey
Nganndiwal e Karallaagal, e Cellal, e Sato : Bookara Aamadu Bah
—————————————–
Yiilirde Fedde Ɓamtaare Pulaar, sosnde Fooyre Ɓamtaare. (1980-1982)
Hooreejo : Mammadu Siley Bah
Koolaaɗo kuuɓal : Mammadu Bookara Lih
Kalfinaaɗo pinal : Aamadu Umar Jah
Cukko kalfinaaɗo pinal : Abdullaay Sal
Kalfinaaɗo jeeyngal e njuɓɓudi : Maamuudu Haaruuna Joop
Cukko kalfinaaɗo jeeyngal e njuɓɓudi : Alasan Borti Jallo
Kalfinaaɗo jokkondiral : Sileymaani Kan
Kalfinaaɗo ngalu : Abuu Marta Njaay
Koroowo ngalu : Muhammed el Habiib Soh
Tumbudu adanndu Fooyre Ɓamtaare (1980 -1982) ko nii siforinoo.
Mawɗo : Abdullaay Muusaa Sal
Mawɗo winndooɓe : Aamadu Malal Gey
Winndooɓe :
– Yaayaa Mammadu Bah
– Kajjata Maalik Jallo
– Bookara Aamadu Bah
Njuɓɓudi jaaynde ɗimmuru Fooyre (1982 – abril 1985) :
Hooreejo : Umar Abdullaay Soh
Kalfinaaɗo yeewtere rajo : Umar Abdullaay Soh
Kalfinaaɗo Fooyre Ɓamtaare : Aamadu Malal Gey
Winndooɓe :
– Hammadi Abdullaay Bah,
– Kajjata Jallo,
– Aali Jibi Gay,
– Muusaa Demmba Jallo.
E daawal hakkunde ngal, Aamadu Malal Gey fektaama to Nuwaadibu, ko Bookara Aamadu Bah lomtii mo ɗoon nde ummitii kañum ne Sehilbaabi to janngintunoo.
Goomu Jaaynde e Jeeyngal (1985-1987) Mooɓondiral abril 1985
Hooreejo Goomu : Maamuudu Haaruuna Joop
Cukko hooreejo, mawɗo tumbudu jeeyngal : Aliu Sidiki Bah
Mawɗo tumbudu jaaynde : Kajjata Jallo
Mawɗo binndol : Bookara Aamadu Bah
Terɗe :
– Aysata Jaari Sal
– Sileymaani Baal
– Hammadi Abdullaay Bah
– Usmaan Alfaa Kebe
– Abdul Kariimu Sih
– Muhammadu Habiibu Soh
– Abdullaay Ñaŋ
– Aali Jibi Gay
– Gedda Mbaare Njaay
Goomu Kumpital (2003 – 2019)
Hooreejo : Bookara Aamadu Bah
Terɗe :
- Ifraa Al Hajji Boli
- Umar Bah Boyna
- Maamuudu Haaruuna Joop
- Abuu Maariyata Mbooc
- Kajjata Maalik Jallo
kɗl : Bookara Aamadu Bah


text:
Jaaynde wiyeteende Maxisciences yaltinii winndannde facciroore sabaabu gaddanoowo won e yimɓe juutde balɗe. E wiyde Porfesoor Nir Barzilai, gardiiɗo Duɗal naywugol to janngirde Albert Einstein College of Medicine mo New York, ɗum fawii ko e tagoodi yimɓe.
Ko huunde «winndaande» sibu woni ko e ADN joomum en, fawaaki e senaare nguurndam. O tuugii ko e jarribo o waɗi e dow 500 nayeejo, yahrooɓe hakkunde duuɓi 95 e 112.
O wiyi: «ɓeeɗoo yimɓe njaawinii, aɓe neyɓi, ɓalli maɓɓe ina mbaɗi kolesterol haa heewi».
Ko ina 30% e ɓeen yimɓe ko jom ɓalli en, tee njaawinii haa keɓi duuɓi 95.
E wiyde porfesoor o, jogaade nguurndam ceniɗam ina walla yoga e yimɓe ɓeydude balɗe mum en duuɓi seeɗa, kono batte mum ina kakindii. Jiytugol jeenuuji (jeen ko won koon ngeɗon ngonkon e ɓalndu kullon e puɗi) maa addan annduɓe waawde feewnude safaruuji ñemtinooji ngeɗon caabotookon teemodingol kon. Ɗeen leɗɗe ɓeydat kolesterol «moƴƴo» o e ɓalndu neɗɗo mbele ina haɗa ñabbuuli bayɗi no taƴam-ɓeram en, walla aksidaaji ɗaɗngaanndiiji (AVC) e haɗde jabet (ñawu suukara).
Maa safaara o fuɗɗo jarribeede ɗo e hitaande 2012; o waɗtata yeeyeede ko ɗo e duuɓi joy haa sappo. O wiyi, kanko porfesoor o «yimɓe puɗɗotoo ƴettude lekki ki ko tuggude duuɓi 40, balɗe maɓɓe njokkoo».
BAB


text:
Nelson Manndelaa e Feredrik de Klerk keɓii njeenaari ndi sabu mum en firtirde Apartaayd kaaldigal. Manndelaa sokaama duuɓi 27. E hitaande 1994 o woni ɓaleejo gadano hooreejo Afrik worgo.
Nelson Manndelaa e Feredrik de Klerk keɓii njeenaari ndi sabu mum en firtirde Apartaayd kaaldigal. Manndelaa sokaama duuɓi 27. E hitaande 1994 o woni ɓaleejo gadano hooreejo Afrik worgo.
O woppi laamu e hitaande 1999 o toppitoyii fedde makko haɓotoonde Sida e baasal. Gonɗo hakkunde maɓɓe e natal he ko Desmon Tutu, gooto e haɓotonooɓe apartaayd, keɓɗo njeenaari Nobel e hitaande 1984. 1991 : Aung San Suu Kyi heɓii njeenaari ndi sabu mum en daranaade demokaraasi e jojjanɗe aadee e rewrude e peeje jamyame. Ko o luulndiiɗo laamu koninkooɓe to leydi makko Birmaani. Ko o ɓiy ngenndiyanke mawɗo, hono seneraal Aung San, jamfaaɗo waraa. E ɗii duuɓi 20 cakkitiiɗi, o haɗaama heen wellitaare fotde duuɓi 14. Ko hikka o fotnoo woppiteede, kono o ñaawanaama e ut 2009, ndeenka lebbi 18, sabu makko jaɓde koɗaagu Ameriknaajo. 1994 : Yaseer Arafaat (gardiiɗo Mbaawka –laamu- Palestiin) e Shimon Peres (kalifu Israayiil) e Yitsak Rabin (hooreejo hilifaaɓe Israayiil) ɗo ndokketee njeenaari ndi sabu nanondiral Oslo ciifangal e hitaande 1993. Ndii njeenaari jibini duko mawngo. Haa e hitaande 1988, Arafat, gardiiɗo Fedde Ndimmagu Palestiin, luulndanooki ownugol. Ɗamaawu nanondiral Oslo juutaani balɗe, sibu, e hitaande 1995, sanɗa siyoniste gooto felli Rabin. Arafat kam roŋki tamde Intifaada ɗiɗmo, Amerik seerti e makko. O saŋkii e hitaande 2004. Shimon Peres wonti hooreejo Israayiil e hitaande 2007, kono deeƴre ina yiylee haa hannde to Palestiin.


text:
3
Fii no Ƴettindirɓe Haani Wondirde
1 Onon kadi yo rewɓe wano non, mo kala e mon yo yankinano moodi mun. Ɗun si woɓɓe e maɓɓe ɗoftaaki daaluyee on, ɓe gomɗiniray sabu kuuɗe rewɓe maɓɓe ɓen e ɓaawo kongol, 2 e nder yi'ugol maɓɓe jikku mon laaɓuɗo wonduɗo e teddungal on. 3 Wota on fotin ko woni e kene kon, wano mooragol e cuɗorgol kaŋŋe e conci dimi. 4 Kono yo ŋari mon kin wonu ko marii ka ɓernde, hara ko ŋari halal ki bonataa, ki jikku newiiɗo deeƴuɗo. Ko ɗun ɓuri hittude yeeso Alla. 5 Ko nii rewɓe ɓaawo ɗoo laaɓuɓe, tanƴinornooɓe Alla ɓen, parornoo, ɓe yankinanii moodiɓɓe maɓɓe ɓen, 6 wano Saarata non, on ɗoftinooɗo Ibraahiima, wi'aynooɗo mo koohoojo makko. Onon kadi on laatoto jiwɓe Saarata si on waɗii ko moƴƴi, e ɓaawo on jaɓude jiiɓireede kulol woo. 7 Onon moodiɓɓe ɓen kadi wano non, mo kala e mon yo wondir e sonnaajo mun on e hoore andugol wonde rewɓe ɓen ko ɓe neɗɗanke ɓurɓe lo'ude. Teddiniron ɓe wa ronidooɓe e mon ngurndan ɗan Alla yeɗi on ɗan, fii wota hay huunde haɗu torndeeji mon ɗin.
Fii Tampangol ko Moƴƴi
8 Ka rawnoode, on fow heɓee miijo wooto e giggol gootol, heewon giggol siɗɗankaaku e yurmeende e angal mawnintinaare. 9 Wota bone woo yottore bone, maa yennee yottoo, kono ka liddu ɗun, onon ko yo on du'ano, ko fii ko ɗun noddiraɗon fii no roniron barki kin. 10 Ko fii:
«Si tawii goɗɗo no faalaa wuurude ngurndan welɗan,
e yi'ugol ɲalaaɗe hettaare,
haray yo ontigi reenu ɗenngal mun ngal
e wowlugol ko boni,
o reena toni makko ɗin e janfagol.
11 Yo ontigi woɗɗito ko boni, o waɗa ko moƴƴi,
o ɗaɓɓita ɓuttu on, o jokka ɗun,
12 ko fii giiɗe Joomiraaɗo on no e hoore feewuɓe ɓen,
awa kadi noppi makko ɗin no udditanii toraaje maɓɓe ɗen,
kono yeeso Joomiraaɗo on
no huccana ɓen waɗooɓe bone.»g
13 Ko hombo tampinta on, si on himmanii waɗugol ko moƴƴi? 14 Ɗun-le wuren hay si on tampii fii peewal ngal, on maloyte. Awa wota on hulu yimɓe ɓen, wota on laato maapiiɓe. 15 Hormoree *Almasiihu on ka ɓerɗe mon wa Joomi on. Wonee ɲande woo hebuliiɓe fii jaabagol landotooɓe on dalil tama'u mon on ɓen. 16 Waɗiron ɗun newaare e teddungal e nder ɓernde mon laaɓunde nden, fii yo wonɓe on wowlude ko boni e hoore jikku mon moƴƴo on e telen-ma Almasiihu on, heɓoy ko hersinta ɓe e fee konguɗi maɓɓe ɗin. 17 Awa kadi, ko ɓuri ko tampugol sabu waɗugol ko moƴƴi, si tawii ɗun ko faale Alla, edii tampugol sabu waɗugol ko boni. 18 E hin-le Almasiihu on kadi maayii fii junuubaaji ɗin nde wootere ko yoni haa poomaa, on Feewuɗo fii ɓe feewaa ɓen, fii addugol on e Alla. O waraama ka ɓandu, o wurnitiraama Ruuhu Allaahu on. 19 Ko on Ruuhu o yaari, o waajoyii ruuhuuji wonɓe ka kaso ɓen, 20 ɗun ko ɓee murtunooɓe wa fewndo tawata muɲal Alla ngal no ɓeydii ka ɲalaaɗe ɗe Nuuhu moƴƴinaynoo laana kan e mun. Ko yimɓe seeɗaaɓe nii, e maanaa ɓe njeetato, ɓe dandiraa rewugol ka ndiyan. 21 Ɗun ko misal *lootagol maande kisiyee wonaɗon dandireede fewndo ɗoo. Ɗun wonaa lootugol tuundi ɓandu ndun, kono ko aadanorgol Alla ɓernde laaɓunde. Ɗun hisiniri on immintineede Iisaa Almasiihu on, 22 on Ƴentuɗo ka kammu, wonirɗo ka sengo ɲaamo Alla, on mo malaa'ikaaɓe ɓen e bawɗe ɗen e doole ɗen yankinanaa.


text:
Ko ngool koyɗol woni : Ko wage miijinoo tafde korwe jolnooje yimɓe e kaake, jaawɗe (ɓurɗe diwooje yaawde), dogooje dow leydi (dow faɗo henndu) walla nder leydi maa ndiyam, tawa kadi ngonaa posnooje henndu poofaten nduu, ɗum noon kormiiɗe sato. Tar hello 6
Ko ngool koyɗol woni ? Ko miijo wage biyeteeɗo Elon Musk (mawɗo antampiris Tesla Motors – peewnoowo laaɗe kuuraa – e SpaceX (diwooje)) e PayPal (lowre enternet yoɓirde). O miijinoo ko laaɗe dogooje nder korwe, jolnooje yimɓe e kaake, jaawɗe (ɓurɗe diwooje yaawde), dogooje dow leydi (dow faɗo henndu), walla nder leydi maa nder ndiyam, tawa kadi ngonaa posnooje henndu poofaten nduu, ɗum noon kormiiɗe sato.
Ɗum noon, caggal otooji e laaɗe ndiyam e laaɗe njoorndi e laaɗe diwooje, joli jooni ko laaɗe-korwal. Ina yaakoraa maa njaaweendi majje yettoyo 1 220 km/h (woni sowoo laabi 4 njaaweendi dillaango (oolel). Ɗum firti ko ɗo abiyoŋ waɗata waktu e feccere, kañje ɗe mbaɗata ɗum ko e hojomaaji 30 fat!
Ko kewi jooni saka ngool koyɗol na wiyee laatiima goonga ?
Gila nde o yaltini miijo ngoo, woon annduɓe ngoni ko e golle, nde tawnoo paamii eɗum wona. Ɓurii ɗoon hannde, sibu ɗo wuro wiyeteengo Tuuluus (Toulouse) to Farayse ɗoo, anndiraango peewnugol laaɗe diwooje (yeru Airbus) korwe ɗee, korwe goonga goonga ɗee, puɗɗiima addeede ngam feewnude laana-korwal (inniraaka Hyperloop) ngadana kaa.
Jooni, ɓe nganniyii tawo ko feewnude laawol uddingol, ngol 320 meeteer, ɗo laana kaa foti dogde ɗoo, potngol fuɗɗaade golle ɗoo e maayirɗe hitaande ndee. Antampiris toppitiiɗo ɗum oo darnii kippu (goomu) 800 neɗɗo fotɓe toppitaade golle ɗee. Bolol goɗngol ngol njuuteendi kiloomeeteer gooto, e meeteruuji 5,8 tooweendi, maa mahe ɗoo e maayirɗe hitaande faande ndee. Suudu ɗo ɗannotooɓe ɓee njooɗotoo ɗoo ɓooyataa gasa feewneede…
Bookara Aamadu Bah


text:
Makka, ñalnde Aljumaa go’o koorka 1441 Hijriya, ine hawri e 24 abril 2020. Ñalnde heen kadi ko aljumaa hawri. Ɗuum haɗaani Kaaba, nokku ɓittatnooɗo yimɓe e sahaa kala, haa teeŋti e koorka e aljumaaji, wiiɗnude. Makka noon heeroraaki ɗum hikka. Gure mawɗe winndere ndee, ɓittatnooɗe yimɓe (Pari, New York e goɗɗe) fof ko nii ciforii. Hol baɗboniijo oo ? Ko Koronaa wiris Covid-19, woni baɗboniijo oo, ndee tagoore nde timmaani hay kullel. Kanngel ari siftinde aadee en hay huunde ngonaani.
So tawii ko goonga, koronawiris hawii hanndiima aduna oo kala : hol miijinooɗo leyɗe Orop ɗe gannde mum en, e tippudi cafrirɗe mum mbayi yahrude yeeso nii fof, ina ndonkana mboros ? Hol miijinooɗo leydi ɓurndi heewde doole he aduna oo, ina ɓura boomaade e nguuɗoo ñawu haa soldateeɓe mum, ko ina tolnoo e teemedde teemedde, ina maayra no buubi nii he laana ndiyam ka njolnoo ? Hol miijinooɗo wonde juulɓe ina egga jamaaji e jumaaji mum en, hijjoore haytinee ?
Koronawiris ko konngol jaajngol e hitaande 2020 ndee. So hitaande hesere dariima ina heewi ko yimɓe nduwondirta « yo hitaande ndee ardu en malu e cellal e ƴellitaare ». En nganndaa hikka, mbele e darorɗe mayre mbar en njaabanaama. Waɗi en wiyde noon ko tuggi lewru saawiyee 2020 feewde jooni, aduna oo fof yerɓii sabu ñawu ndaaɓ-ndaaɓtondiroowu biyeteengu Covid-19, lollirngu koronaa.
Hol ko woni Covid-19 ?
Covid-19 korona annomini kono “durmo” nii walla maɓɓo, tuubakooɓe mbiyi : “grippe” sabu joomum heewi ko faaweede, ɗojja ɗojjo yoorngo ngo aldaa e kaakte, becce mum muusa, foofaango saɗta. Ɗeen maale fof noon ko caggal nde ñawu nguu fuɗɗii heɓindaade mo sellaani oo. Ko adii ɗiiɗoo peeñɗi noon, alaa ko joomum hollirta tigi rigi kono so tawii neɗɗo ina wuuri he sato ɗo ñawngu nguu teskaa, omo foti, ko yaaccii, loskoyde ɓalndu makko to doktoor.
Hol ko saabii koronaa ?
Saabii koronaawiris 2019 ko mboros ganndiraaɗo « covid-19 ». Eɗen ceernda noon mborosaaji, mboros mo annduɓe mbiyata “bakteri” (bactérie) e mboros mo ɓe mbiyata “wiris”(virus). Caabotooɗo koronaa oo jeyaa ko he wirisaaji. Bakteri kam safaara mum ina woodaa sabu antibiotikaaji (antibiotiques) ina haɓoo ɗum. Wiris noon ina saɗti foolde, woodi tan ko leɗɗe kaɓotooɗe maale mum : paawle ɗee, ɗojjo ngoo, caɗtugol foofaandu nduu… So oɗon teskii hannde, safaara koronaa ganndaaɗo tan ko suraade, suumde hunuko e kine ngam falaade raaɓo-raaɓo ngoo, sooɗaade dañaa e wallitde joomum so ñawu nguu heɓindiima ɗum : newnande ɗum foofaandu mum haa nde seerti heen kala. Alaa safaara koronaa keɓtinaaɗo woodi tawo. Ko ganndo gooto, lollirɗo Didier Raoul fuɗɗii wasiyaade kuutoragol kolorokin (safaara pali), kono ɗuum suwaa faamondireede tawo, hay so tawii noon won wiyɓe njaribiima ɗuum, ndañii heen yitere moƴƴere (Senegaal).
Iwdi ñawu ngu
uNgu adii feeñde ko leydi Siin e wuro wiyeteengo Wuhan. Ñalɗi gulɗi, heewɓe keddiima heen. Ina tuumaa ñawu nguu ummorii aadee ko e kullon ladde ɗiɗon : wilwilnde e « panngolen » (annama yeendu nii), kullon kon tebbuuli mum en korsinaa to Siin. Jehre heeriinde ɗo teewu mbarakon ladde njeeyetee ina e wuro hee, ndeen ko uddaande e ooɗoo sahaa ! Won ko Hooreejo leydi Amerik, hono Donald Trump, fuɗɗii feññinde, so wiyde « mboros oo ko nehaaɗo, ko leydi Siin aaynii ɗum he aduna oo, teeŋti noon e leydi Amerik », ɗum yimɓe njortaaki heen tawo, kiisii kaan haala ko luural leydi Amerik e Siin ɓurngal ɓaartaade to bannge faggudu (pompondiral), sabu ina laaɓi hannde, e nder aduna oo kala, Siin koko hoonii e dow Amerik e yoga fannuuji (faggudu, karallaagal, fiyakuuji renndo, safaruuji, jawdi kaalis ekn….).
Leyɗeele keewɗe njaayaama hannde ñawu nguu, kono maa mbiyaa to ngu umminoo too, ngu hanndaama toon law, tawi noon he nder won leyɗeele Orop e to Amerik, ngu reɓii toon no feewi haa pittaali keewɗi mboomii heen. Hono nguun ñawu ndaaɓoowu taccungo keeri leyɗeele wayri yiyeede ko e kitaale 1920 to Orop, lollirngu « peste », mboomnoongu ko ɓuri 40 000 aadee, hay so ɗum yettaaki en gaa he Afrik, eɗen nganndi “peste bovine”, kono nguun ñawu njanoowu he jawdi, fulɓe mbiyata ɗum ko “caaru”, ina seerti e “peste” janoowo he yimɓe oo.
Korona yettiima en ɗoo e Afrik tawde alaa ɗo heddi, yeru daɓɓo : Afrik Worgo ngu yooɓiima toon fotde 58 aadee, Senegaal yimɓe 7, Mali yimɓe 5 ekn… kono ɗuum waɗdetaake e bonannde ñawngu he nder leyɗe Orop walla won ɗeen he Amerik.
Batte Covid-19 he winndere ndee
Batte ñawu nguu he aduna hee ina heewii bonannde. Hannde (26/4/2020) ngu yooɓiima ko ɓuri 200 000 aadee he winndere ndee. Tengiti ngal dow, leydi Amerik heewii maayɓe (50 000 hannde), kadi, ko haawnii heen koo, ko ɓaleeɓe Amerik ɓuri maayde heen, huunde fennoore jeeyngal jaajngal kollittunoongal wonde ñawu nguu ɓuri yaawrande ko guri boɗeeji.
Kono mbiyen tan batte ɗee ɓuri bonde ko e ngurndam yimɓe ɓee e faggudu aduna oo. Curagol yimɓe yeñcintunooɓe he nokkuuuji mum en, addanii gollorɗi keewɗi dartinde golle, ɗum addani gollotooɓe ɓee nattude gollaade, golle ɓeydii saɗtude he nder leyɗe ɗee kala. So en ƴettii yeru tan tawi en ngoɗɗoyaani, ɗoo he Muritani, yoga e sosiyeteeji uddii, sarwisaaji laamu ina caɗti yettaade, wuurnooɓe e ndoolon mum en, so wonaa ngolli ñaamataa (fitiram golleeɓe, restoraaji, yeeyooɓe ko wonaa nguura, jehe…).Ɗum jibinta ko heege, saaboo murtooji he won leyɗe (Afrik Worgo) tawde gooto e seppatnooɓe ɓee wiyi jaaynooɓe ɓee “ koronaa wara min, ɓurani-min heege wara min ”. PAM (Tuugnorgal Nguura Winndere) ina hiisoo hannde fuɗɗiiɓe heyɗude he aduna hee caggal ñawu koronaa tolniima e 130 miliyoŋ aadee tawta 136 miliyoŋ duuminooɓe he magge ɓee.
E fannuuji goɗɗi, kala ko yowitii e jaŋde e pinal koko dartii : ekkolaaji e duɗe jaaɓi-haaɗtirde uddii, jumaaji nattii juuleede , nokkuuji beytorɗi e pijirlooji pine (nokkuuji fuku bal, sinemaaji, galleeji pine ekn…) haala mum en haaletaake, kono eɗen teskoo ɗiin nokkuuji kala ko nokkuuji ɗi yimɓe heewɓe nguurnoo sabu dañal ummotoongal heen.
Uddo keeri hakkunde leyɗeele, alaa ndi ɗacci, alaa ko naatata, alaa ko yaltata, gila e yimɓe haa e marsandiis e kuutorɗe karalleeje telɓinii yoga e golle ballittunooɗe ɓamtaare leyɗeele doofole ɗee. Ina jeyaa hannde kadi e ngoƴa men, uddo hakkunde diwanuuji leydi Muritani sabu yah-ngarta gollotooɓe sarwisaaji laamu, julaaɓe, yiilooɓe eɓɓooji nder leydi, jom soklaaji en e laamorgo leydi… fof dartiima.
Cofte keewɗe adunayankooje paɓɓaama walla nii kaaytaama (fuku koyɗe, cofte ɓalli, batuuji mawɗi hakkunde dowlaaji ekn), to bannge politigi geɗe fof ko jowaaɗe, dingire politigi ko eggaaɗe maa mbiya hannde laamiiɓe ngalaa luulndiiɓe, ma a taw ko “ko ɓuri sasa yanii e woyndu”. Hay woytortonooɓe waɗi ɗum en yuɓɓinde wooteeji ko mbele ina kormoo doosɗe leydi mum en, njuɓɓinii wooteeji “kersiniiɗi” tawde wonii ko ɓuri heewde e ɓesngu hee nootitaaki heen (Mali e Gine), mbar nii ɗiin wooteeji ina ndagii ?
So tawii goonga haalaama, koronawiris, hay so tawii yiyotaako, memotaako, sabu pamɗugol mum, hawii hanndiima aduna oo kala : hol miijinooɗo wonde leyɗe Orop ɗe gannde mum en, e tippudi cafrirɗe mum mbayi yahrude yeeso nii fof, ina ndonkana mboros ? Hol miijinooɗo leydi ɓurndi heewde doole he aduna oo, ina ɓura boomaade e nguuɗoo ñawu haa soldateeɓe mum, ko ina tolnoo e teemedde teemedde, ina maayra no buubi nii he laana ndiyam ka njolnoo ? Hol miijinooɗo wonde juulɓe ina egga jamaaji e jumaaji mum en, hijjoore haytinee ? Ɗum hollitii tan wonde doole tago nganndodtaako, ganndal fof e yahrude yeeso, won ko heddoraa. Ameriik ina foti faamde doole ko luɓal tan, kadi gannde ko beñondirɗe, aadee fof ne kay ina foti ɗum faamde mbele toowal ngal Alla waawi rokkude ɗum fof ina waɗda heen yankinaare, miijtoo no feewi wasiya Nelson Manndelaa : “…yankinaare jeyaa ko e ɓure aadee, so neɗɗo wonii jankiniiɗo, hollirii yimɓe ɓee wonde ɓuraaani ɗum en, ko ndeen ɓe kormotoo mo, korsina mo”.
Maamuudu Haaruuna Joob


text:
Jaɓɓorgo Pese Abdel Ajiiju
Pesol: Abdel Ajiiju
Woote hooreleydaagu paaɗe : Hol to luulndo heedi ?
E lebbi ɓennuɗi ɗii, ko wiyetee luulndo koo nanondiriino e nder piɓondiral politigi, wonde ina foti ndaartude kanndidaa gooto tawa ko nanondiraaɗo,...
Maa yah walla Yahataa ?
Maa heewɓe mbiy hol ko addi ngal naamnal ne ? Addi ngal, ko oɗon nganndi, caggal kuudetaa mo...
Gardagol leydi : wontii “ittamko daande”?
Ñalnde 21 noowammbar ɓennuɗo ndee, hooreejo leydi oo, honoMuhammed Abdel Asiis, teeŋtinii ɗaɓɓataa manndaa tataɓo ngam ɗooftaade Doosgalleydi...
“Eli yahii, yahdii e darapoo mum”
Ely wul Muhammed Faal sankiima ñalnde aljumaa 5 mee 2017 saraaji Suwoyraat, to o yahnoo ƴeewtoyaade jawdi makko. Ine wiyee ko taƴam ɓeram wari...


text:
Sunami ko wempeƴere ndiyam moolanaande. Heewi addude ɗum ko yerɓo leydi nder ndiyam walla ɗaɓɓito leydi nder ndiyam, walla puccital mboorka nder ndiyam. Nder luggere too, bempeƴƴe ɗiɗi deggondirɗe ina mbaawi daɗondirde fotde capanɗe hojom, njaaweendi majje ina waawi yettaade 800 km waktu kala, tawi tooweeki majje alaa no foti, sibu ko hedde desimeeteruuji seeɗa. Kono, so ɗe ɓadtiima powle geec, bempeƴƴe ɗee ɓadtondirat, njaweendi majje ustoo, ɗe ɓeydoo toowde (aɗe mbaawi ɓurde 30 meeteer tooweeki). Oon sahaa, ɗe ndeggintu kala ko ɗe kawri, tee aɗe ngoɗɗoya e njoorndi. Sunami jeyaa ko e musibbaaji weeyo ɓurɗi bonde, sibu, e nder ujunanɗe 4 cakkitiiɗe ɗee, 279 sunami tinaaɗi, mbinndaaɗi ɗii, njooɓiima ko ina ɓura 600 000 fittaandu. Ɓurɗo bonde oo kewnoo ko e hitaande 2004 nder geec iñnjeejo (250 000 maayɗo).
Kadi, sunami yerɓo leydi ina « tintina », woni ina tinee law, yimɓe njeertinee. Kono sunami mboorka tintintaa, ɗe mbettat. Ko ɗuum tagi ɗe ɓurde bonde. Yeru ooɗoo sunami bettii hiirde naalankaagal mawnde, reggini amooɓe e yimooɓe e yeeɓooɓe e kaake mum en fof (diɗɗal pop biyeteengal Seventeen). Mawɗo diɗɗal ngal e terɗe ɗiɗi diɗɗal ngal maayii heen, yimɓe tato woɗɓe (ina jeyaa heen jom suudu jomoowo oo) majjii… Ɗuum waɗnoo ko e jamma aset 22 desaambar 2018, sunami (tsunami) yanii e feɗoode wonnde hakkunde duuɗe Sumatra e Jawa, to Inndonoosi. E oo sahaa mo mbinndaten, o waɗii ko ɓuri teemedde tato maayɗo e ujunere gaañiiɗo, kono gasaani tawo…
Helmere tsunami ndee ko japponeere ; nde firata ko « wempeƴere tufnde ».